text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Vanseli di Luche
Cjapitul 7
ATIVITÂT DI GJESÙ IN GALILEE
Il servidôr dal centurion
7 1 Finît di fevelâi al popul ch’al stave in scolte, al jentrà in Cafarnao. 2 Un servidôr di un centurion al jere malât e al riscjave di murî. Il centurion i voleve une vore ben. 3 E cussì, a pene ch’al sintì a fevelâ di Gjesù, i mandà un pôcs di anzians dai gjudeus a preâlu di vignî a salvâi il so servidôr. 4 Rivâts di Gjesù, lôr lu preavin cun insistence: “Chel che nus mande al merte judât. 5 I ten al nestri popul e al è stât lui a fânus sù la sinagoghe”. 6 Alore Gjesù si invià cun lôr. Nol jere tant lontan de cjase cuant che il centurion i mandà incuintri un pôcs di amîs a dîi: “Signôr, no sta disturbâti. Jo no merti che tu jentris cjase mê, 7 par chel nancje jo no mi soi ritignût degn di vignî di te; ma dîs dome une peraule e il gno servidôr al vuarissarà. 8 Ancje jo o soi sot comant e o ài sot di me un pôcs di soldâts. E i dîs a di un: Va, e lui al va; e a un altri: Ven, e lui al ven; e i dîs al gno servidôr: Fâs chest, e lui lu fâs”. 9 Cuant che Gjesù al sintì chestis peraulis, al restà maraveât. Alore si voltà viers la fole che i leve daûr e ur disè: “Us garantìs che nancje in Israel no ài cjatade une fede cussì grande”. 10 E chei ch’a jerin stâts inviâts, tornâts cjase, a cjatarin il servidôr vuarît.
Il fi de vedue di Nain
11 Po al lè intune citât di non Nain. Lu compagnavin i siei dissepui insieme a un disordin di int. 12 Cuant che al rivà dongje de puarte de citât, s’intivà intun muart ch’al vignive puartât tal sepulcri: al jere l’unic fi di une mari vedue. E une vore di int de citât e jere cun jê. 13 A pene che le viodè, il Signôr al sintì compassion di jê e i disè: “No sta vaî”. 14 Po si svicinà a la casse, le tocjà, intant che chei che le puartavin si jerin fermâts. Alore al disè: “Fantaçut, tal dîs jo: jeve sù!”. 15 Il muart al jevà in senton e al tacà a fevelâ. E lui jal consegnà a sô mari. 16 Alore a restarin ducj scaturîts e a laudavin Diu disint: “Un grant profete al è comparît framieç di nô: Diu al è vignût a viodi dal so popul”. 17 La gnove di chescj fats si sparniçà par dute la Gjudee e par dute la regjon.
Mt 11,2-19
Gjesù e Zuan il Batiste
18 A Zuan i siei dissepui i contarin dutis chestis robis. Zuan al clamà doi di lôr 19 e ju mandà a dîi al Signôr: “Sêstu tu chel ch’al à di vignî o vino di spietânt un altri?”. 20 Cuant che a rivarin di Gjesù, chei oms i diserin : “Zuan il Batiste nus à mandâts di te a domandâti: Sêstu tu chel ch’al à di vignî o vino di spietânt un altri?”. 21 Juste in chel moment Gjesù al vuarì une vore di int des malatiis, des infermitâts e dai spirts triscj; e al tornà a fâ viodi une vore di vuarps. 22 Po ur dè cheste rispueste: “Lait e contait a Zuan ce ch’o vês viodût e sintût: i vuarps a viodin , i çuets a cjaminin, i levrôs a son smondeâts, i sorts a sintin, i muarts a resurissin, ai puars ur è contade la buine gnove. 23 E furtunât chel che no si scandulize par colpe mê”.
24 A pene partîts chei ch’a jerin stâts mandâts di Zuan, Gjesù al scomençà a dîi a la int sul cont di Zuan: “Ce sêso lâts a viodi tal desert? Une cjane scjassade dal aiar? 25 E alore, ce sêso lâts a viodi? Un om vistût di viestis finis? Ma chei ch’a àn viestis finis e a vivin tal lusso a son tai palaçs dai rês. 26 Alore, ce sêso lâts a viodi? Un profete? Sì, us al dîs jo; anzit un ch’al è plui grant di un profete. 27 Al è lui chel ch’al è scrit sul so cont:
Ve il gno mes; jo lu mandi denant di te,
e lui al prepararà la strade denant di te .
28 Us al dîs jo: Zuan al è il plui grant fra i nassûts di femine; però il plui piçul tal ream di Diu al è plui grant di lui. 29 Dut il popul lu à scoltât, ancje i publicans, e i àn dade reson a Diu cjapant il batisim di Zuan. 30 Ma i fariseus e i dotôrs de leç, no acetant di fâsi batiâ di lui, a àn fat lâ in strucj il progjet di Diu sun lôr.
31 A ce àio di paragonâ duncje i oms di cheste gjenerazion, a di cui semeino? 32 A semein a di chei fruts ch’a zuin in place dantsi la vôs un cul altri:
Us vin sunât il flaut e no vês balât;
us vin cjantât di muart e no vês vaiût!
33 Al è vignût Zuan il Batiste, che nol mangje pan e nol bêf vin e vualtris o disês: Al à intorsi un demoni. 34 Al è vignût il Fi dal om, ch’al mangje e al bêf, e vualtris o disês: Ve un mangjon e un cjochele, amì dai publicans e dai pecjadôrs. 35 Ma la Sapience e à vude justizie in ducj i siei fîs”.
Mt 26,7; Mc 14,3; Zn 12,3
Gjesù al incuintre la pecjadorie
36 Un fariseu lu invidà a mangjâ cun lui. Lui al jentrà in cjase sô e si metè in taule. 37 E ve che une femine, une pecjadorie di chê citât, savût ch’al jere in cjase dal fariseu, e rivà cuntun vasut di vueli profumât; 38 si fermà daûr di lui, si scrufuià dongje dai siei pîts e a scomençà a bagnâjai di lagrimis; po ju suiave cui siei cjavei, ju bussave e ju ongeve di vueli profumât.
39 Viodint il câs, il fariseu che lu veve invidât al disè dentri di sè: “Se chel chi al fos pardabon un profete, al savarès ce raze di femine ch’e je cheste che lu tocje: e je une pecjadorie”. 40 Alore Gjesù i disè: “Simon, permetimi une peraule”. I rispuindè: “Mestri, fevele libar”. 41 “Un usurari al veve doi debitôrs: un al veve di tornâi cinccent denârs e chel altri cincuante. 42 No jessint nissun di lôr in stât di tornâjai, ur parà jù il debit a ducj i doi. Dai doi, cui varaial plui a grât?”. 43 I rispuindè Simon: “O scrupuli chel che i à parât jù di plui”. E Gjesù i disè: “Tu âs resonât pulît”. 44 Po, voltantsi viers de femine, i disè: “Viodistu cheste femine? O soi rivât in cjase tô e tu no tu mi âs dade l’aghe par lavâmi i pîts, cu la cuâl che jê mi à bagnâts i pîts cu lis lagrimis e mai à suiâts cui cjavei. 45 Tu no tu mi âs dade la bussade, cu la cuâl che jê, di cuant che o soi chi, no à smetût di bussâmi i pîts. 46 Tu no tu mi âs spargotât il cjâf di vueli profumât, cu la cuâl che jê mi à spargotât di profum i pîts. 47 Par chel ti dîs: i siei pecjâts, ch’a son tancj, i son stâts perdonâts, parcè che e à volût un grum di ben. Invezit chel che si perdonii pôc, al vûl ancje pôc ben”. 48 Po i disè a jê: “Ti son perdonâts i tiei pecjâts”. 49 Alore chei ch’a jerin in taule cun lui a tacarin a cisicâ: “Cui isal chest om ch’al à cûr di parâ jù ancje i pecjâts?”. 50 E Gjesù i disè a la femine: “La tô fede ti à salvade; va in pâs!”.
Mt 4,23; 27,55s; Mc 1,39; 15,40s
Notis:
- 7,2 - Chest centurion, o comandant di cent soldâts, nus riclame chel dai Ats, Corneli (At 10,1ss). Cun dut che nol è gjudeu, al rispiete ideis e costumancis e salacor al frecuente ancje la sinagoghe. I temis de misericordie e de salvece ancje fûr di Israel a son une carateristiche dal tierç vanzeli.
- 7,7 - Chestis peraulis plenis di fede e di umiltât a àn mertât di jentrâ inte liturgjie catoliche romane, prime de Comunion.
- 7,12 - Ancje i ebreus a usavin sapulî fûr dal paîs.
- 7,18 - Zuan il Batiste al jere in preson par vie de sô lenghe sclete, che no à tasût cuant che al jere di fevelâ. Al veve predicjât cuintri di Erode Antipe, ch’al veve tirade dongje sô cugnade Erodiade, femine di so fradi Filip.
- 7,22 - Is 35,5s; 42,7. Crist al rispuint a une domande mostrant i fats.
- 7,27 - Ml 3,1; Es 23,20.
- 7,32 - And è fruts cussì ostinâts che no acetin di partecipâ ni a un zuc di gnocis là che si varès di ridi ni a un zûc di funerâl là che si varès di vaî. I gjudeus plui dûrs no si son scomponûts ni de predicazion di Zuan ni di chê di Gjesù.
- 7,37 - E jere la femine plui cjacarade de citât. Luche nol dîs il non e nol intint di confondile cun Marie la Madalene (Lc 8,2).


c: text/html

text:
Ciceron
Marc Tuli Ciceron (Arpin, 3 Zenâr 106 p.d.C. - Formie, 7 Dicembar 43 p.d.C.), par latin Marcus Tullius Cicero, al fo un oratôr, scritôr, politic e filosof antîc roman.
BiografieModifiche
I prins agnsModifiche
Nassût a Arpin (cumò te regjon laziâl de Ciociarìe) tal 106 p.d.C., al studià, cuntune piçule interuzion par bataiâ te Vuere sociâl, a Rome; al ve une preparazion in jurispridence, filosofie e oratorie. Par lui Rome e jere la mari des altris citâts de republiche e dal mos maiorum, che i Romans a vevin desmenteât e che Gai Mari al veve di restaurâ, ma chest al fo sconfit di Sile. Al scomençà la cariere di oratôr tal 81, rivant a difindi Quinzi de acuse dal innomenât Quinti Ortensi Ortal, che daspò al sarès stât so amì. Salt aversari dal ditatôr Sile, l'an seguitîf al rivà a difindi ancje un omp acusât di protets di lui di vê sassinât il pari, ancjemò cuintri Ortal, e al le in Grecie, scoltant oratôrs e incuintrant l'epicureisim, che nol preseà mai, par vie dal so tacament ai valôrs de tradizion e al impegn politic, scjampât dai epicureans. Tornât a Rome tal 77, al maridà Terenzie, daspò mari di doi sos fìs. Tal 75 al vignì cuestôr in Sicilie, amât dal popul pe dreture e impegn; daspò al jentrà tal Senât e al tornà a Rome.
I agns d'aur te politicheModifiche
L'an 70 al fo unevore impuartant par Ciceron, parcè che in chê volte al ve di viodi di une des causis plui impuartantis de sô cariere, che e je chê che e marche il principi de sô maturitât retoriche: i Sicilians, che a ricuardavin il so bon lavôr dongje di lôr, i afidà la acuse cuintri Gai Licini Ver, propretôr unevore disonest. Cuantuncje lis circostancis a fossin propiziis a chest, Ciceron al pronunzià une introduzion de cause tant buine che Ver al scjampà in esili prin des orazions seguitivis. Tal 69 al fo edîl e tal 66 pretôr, difindint la lex Manilia, che e segnave a Pompeu la vuere cuintri il Pont a jevât. Intratant al passave simpri plui ae bande dal Senât che no di chê dal popul; salacor i voltamencj de sô bande politiche a vignerin pe sô fedeltât ai principis morâi fondamentâi e pe sô antipatie pe violence e pes injustiziis plui gravis. Tal 63, pronunziade la orazion In toga candida cuintri i rivâi, che Luci Sergji Catiline al jere un di lôr, al fo consul; daspò, scuvierte la conzure di Catiline e otignûts par chest podês speciâi, al acusà i complotancj e al gjavà fûr che il Senât al disponès la lor muart; il cjâf dal riviel al murì tal 62, cuant che i sos soldâts a forin sdramassâts dal altri consul.
Dal trimvirât ae muart di CesarModifiche
Daspò vê refudât par scrupui di legalitât di cjapâ part di un acuardi privât cun Cesar, Pompeu e Cras, che po dopo lôr a faserin cul non di prin triumvirât, al là, tal 58, in esili, vint pôre di une gnove leç cuintri ducj chei che a vevin condanât a muart cualchidun cence concedi il dirit di apel al popul, come lui al veve fat cui conzurâts di Catiline (e jere stade scrite a pueste par lui), ma tal an seguitîf pal interessament di Pompeu, che al jere simpri plui vicin al partît dai senatôrs, al podè tornâ indaûr, acetât dal popul ligriôs e tacant a svindicâsi cun Clodi, chel che al veve fat la leç cuintri di lui. Tant e tant, il triumvirât al fo confermât dai trê aleâts e il partît conservadôr al fo intune posizion simpri plui margjinâl: Ciceron al si fasè dongje ae politiche dal triumvirât. Tal 51 al fo proconsul in Cilicie. Scomençât il scontri di Juli Cesar e Pompeu, al provà a ripatumâ i aversaris e, no rivant, al si scuadronà cun chest ultin, che al sperave che al varès difindût la tradizion republicane, ma al fo sbaraiât. Cesar lu reintegrà in dutis lis sôs carighis, ma lui nol le a Rome, restant in Pulie pe pôre dai svindics dai sostignidôrs di lui (la lontanance e causionà il divorzi di sô femine). Tornât Cesar te Italie, chest al saludà Ciceron cun deference e amistât: lui al decidè di tornâ a Rome, scomençant a vivi sedi chi sedi te sô vile a Tuscul, dulà che al aprofondì la sô spiritualitât. In chescj agns al comendà il ditatôr pal so boncûr, no vint ancjemò contrarietât par lui. La muart di Tuliole, une fie che al amave un grum, lu colpì un grum, tant che si avodà ae filosofie.
Daspò il cesaricidiModifiche
Daspò il cesaricidi, al cirì di justâ lis partis par restaurâ un regjim di gnûf legâl, ma Marc Antoni al rivà a cjapâ il podê. Tal scuintri di lui e Otavian Ciceron, sustignint chest, al pronunzià in momencj diferencj cuintri Antoni lis Philippicae (Filipichis). Tal 43 Marc Antoni, Otavian e Lepit a si acuardarin cul secont triumvirât, scrivint listis di proscrizion, dulà che Ciceron al jere il prin non: biel che al cirive di scjampâ vie, al fo sasinât di sicaris di Antoni a Formie.
Lis oparis literarisModifiche
Ciceron al scrivè un grum di oparis; chi a son nome lis plui impuartantis.
La oratorieModifiche
La oratorie di Ciceron e je mobile, simpri in câs di stramudâ stîl e tecnichis dopradis secont situazion; l'obietîf al jere simpri l'efiet tal auditori. O vìn 54 orazions di lui e di altris 54 o vìn titui o framencj.
La Pro QuinctioModifiche
La Pro Quinctio e je la prime orazion di Ciceron, pronunziade tal 81 par difindi Quinzi de acuse suntune proprietât dal cetant innomenât Ortensi, che al lavorave par un omp, Nevi. Al vincè.
La Pro Roscio AmerinoModifiche
Tal 80 al ve di difindi chest, acusât di paricidi di acusadôrs che daûr di lôr al jere Crisogon, potentissim libert di Sile, che in chê volte al jere ditatôr e che al jere stât nemì di Gai Mari, un grum amirât di Ciceron; l'aversari al jere ancjemò Quinti Ortensi Ortal: par vinci al doprà une tecniche simile a chê di lui, cun efiets tonant, ma zontant un studi atent pe costruzion des frasis. Al vincè.
La In VerremModifiche
Tal 70 Ciceron al ve une cause unevore impuartante pe sô oratorie e pe sô cariere, afidade a lui dai Sicilians, che a tignivin amenz il so bon lavôr te isule: il propretôr Gai Licini Ver al veve ben profitât de sô carghe par insiorâsi, impadronantisi di robis di valôr di e di bês. Chest al jere prudelât dal Senât e difindût ancje lui di Ortal: prin si cirì di postponi al an seguitîf la cause, cuant che Ortensi al sarès stât consul, daspò i fo concedût un timp unevore piçul par meti sù l'acuse e si soflà sot di un omp, Quint Cecili, che al jere stât cuestôr propite di Ver in Sicilie, parcè che al riclamàs il dirit di viodi lui de acuse, stramudant il judici intune farse. Alore Ciceron, pronunziade la Divinatio in Q. Caecilium, smascarant la menade, al scomençà tant ben che za daspò la prime orazion (Actio prima), che al jere nome une presentazion des imputazions, Ver, capide la bravece dal acusadôr e la finece des sôs tecnichis, al decidè di lâ in esili; al rivà a dâ une visibilitât tant grande ae cause che e vignì un câs politic e che lui al fo ben notât di Pompeu. Daspò al scrivè dut chel che nol veve podût dî pe fin premadure de cause, la Actio secunda, componude di cinc orazions: la De praetura urbana, sui malfats di Ver prin de carighe in Sicilie, la De praetura Siciliensi, sul so guvier te l'isule, la De frumento, sul fat plui seri, la De signis, su la apropriazion di oparis d'art, e la De suppliciis, de sô cagnetât e incapacitât te vuere cuintri i piratis.
La In Verrem, la prime de maturitât oratorie di Ciceron, e je dirompent e la sô individualitât stilistiche e risalte un grum: la energjie e la fuarce dal oratôr a derivavin de sô capacitât di meti sù un discors tal miôr mût cence lâ daûr di un stîl predefinît. Dal asianisim, la corint che e jere in floris in chê volte, al cjapà la assence di arcaisims, l'elocui dutil, gnervin e ric e il diamantâ i particolârs e lis argomentazions.
La In CatilinamModifiche
Tal 63 Ciceron, consul, otignûts podês speciâi pal suspiet che Catiline al plantàs une conzure, lu acusà tal Senât cu la Prime catilinarie; la sô scjampade te Etrurie, dulà che a jerin i sos sostignidôrs, e confermà lis acusis: alore Ciceron, fat part il popul de fuìde, al pronunzià la Cuarte catilinarie par otignî la muart dai sostignidôrs de conzure; muarts chescj, chê di Catiline e rivà tal an seguitîf, cuant che l'altri consul, Antoni, al sdramassà lis sôs trupis. La orazion al à un ritmi indurant e un grum di artificis lessicâi; e je plui pacheose, ironiche e solene che no dramatiche.
Lis PhilippicaeModifiche
A son cutuardis orazions che a ricuardin il fervôr di chês dal so periodi miôr, pronunziadis in momencj diferencj cuintri Marc Antoni al timp dal scuintri di lui e Otavian, sostignût dal Senât e da Ciceron; il titul al clame dongje la opare di Demosten.
Il De oratore ad Quintum fratremModifiche
Scrit tal pal fradi Quinti, al è un dialic su la oratorie finît tal 55 e ambientât tal 91; i interlocutôrs a son soredut Marc Antoni e Luci Licini Cras, ma ancje Pauli Sulpici Rûf e Gai Aureli Cote, zovins oratôrs, Quinti Muzi Sievole l'augur, Quint Lutazi Catul, consul e cjâf di un innomenât curcul leterari, e Gai Juli Cesar Strabon. I personaçs a fevelin cun finece e gravitas; Antoni al rapresente la tradizion di Caton il censôr e salacor ancje un pôc l'aticisim, Cras al rapresente lis ideis dal istès Ciceron. L'autôr al aferme che la oratorie e je il pont plui alt de culture e la espression plui alte di une ment sorestante a ancje il prodot de cualitâts di nature che no dal studi.
Il De republicaModifiche
Di chest dialic, finît tal 51, e jere cognossude nome une sezion, il Somnium Scipionis (Il sium di Sipion), fin a tant che il gardenâl Agnul Mai tal 1822, comedât par chest di Jacum Leopardi intune cjançon, al gjavà fûr une grant part de opare. Al si ispire ae Republiche di Platon, ma al à une influence dal stoicisim e al critiche la utopie di cheste, vint miôr, come Polibi, il sisteme de republiche romane, parcè che cheste e jere une sintesi dai trê implancj tradizionâi, la monarchie, la aristocrazie e la democrazie. Al è ancje la concezion di un princeps, come al sarès stât plui tart August. Tal Somnium Scipionis Sipion Emilian al conte un so sium, esponint cussì la teorie de imortalitât de anime (nol è un câs che la culture cristiane e veve conservât dome cheste sezion).
Il BrutusModifiche
Il dialic, scrit tal 46, al è tra Ciceron, Marc Juni Brut e Tît Pomponi Atic e al è une storie de oratorie romane, individuant in Quinti Ortensi Ortal e tal istès Ciceron i miôrs e plui grancj oratôrs.
Il De officiisModifiche
Cheste sezion no e je ancjemò su Vichipedie
Lis Tusculanae disputationesModifiche
Cheste sezion no e je ancjemò su Vichipedie
L'epistolariModifiche
Al scrivè un grum di letaris, come chês al grant amì Tît Pomponi Atic, scuviertis di Petrarca tal 1345. Tal epistolari e si cjate la bande plui umane, cun temis e nimiciziis, di Ciceron, che al dopre il so lengaç cuotidian di omp studiât, cun cetancj grecisims, câs diviers des altris oparis.
La poesieModifiche
Al scrivè i poemuts Alcyones, Uxorius, Nilus, Limon e Pontius Glaucus, i poems Marius, De suo consulatu e Ad Caesarem de expeditione Britannica, la elegjie Talemastis e epigrams.
Il De suo consulatu, scrit tal 60, al è un poem dal so consolât, chel dal 62, scrit par vie dal so difiet plui grant, la vanitât; come des altris oparis di poesie, nol reste scuasit nie, ma i antîcs a cjaparin cualchi viers dal poem come esempli di cacofonie (un al è O fortunatam natam me consule Romam, O Rome fortunade, nade cuant che o jeri consul).
BibliografieModifiche
- Ettore Paratore, Storia della letteratura latina, Sansoni, Bologne, 1957
- Salvatore Rizzo, I tempi di Cicerone e Premessa al testo, in Marc Tuli Ciceron, Le Catilinarie, BUR, Trebaseleghe, 2013

robotstxt: allowed

filter: keep


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Ester
Cjapitul 10
Laut di Mardocheu
10 1 Il re Assuero al metè une tasse sul continent e su lis isulis dal mâr. 2 Par chel ch’al rivuarde po la potence e il valôr di Mardocheu e trop grant ch’al jere e trop che il re lu veve puartât in alt, a son robis che si cjatilis scritis tal libri des cronachis dai rês de Medie e de Persie. 3 Di fat il gjudeu Mardocheu al jere il secont dopo dal re Assuero: grant fra ducj i gjudeus e benvolût di dute la sdrume dai siei fradis, al cirive il ben dal so popul e al fevelave par che la sô gjernazie e les di ben in miei.
Mardocheu al splane il so sium
3a Mardocheu al disè: “Chestis robis a son sucedudis par opare di Diu. 3b M’impensi di fat dal sium ch’o vevi viodût a rivuart di chestis robis e nissune no je lade falide: 3c la piçule risultive ch’e deventà un flum, la lûs ch’e vignì fûr, il soreli e l’aghe bondant. Chest flum e je Ester, che il re le à sposade e fate regjine. 3d I doi dragons o sin jo e Aman. 3e I popui a son chei che si son metûts adun par svinidrî il non dai gjudeus. 3f Il gno popul al è Israel, ven a stâi chei ch’a vevin berlât viers Diu e ch’a forin salvâts. Propit cussì, il Signôr al à salvât il so popul, nus à liberâts di ducj chescj mâi e Diu al à fat spiei e meracui tant grancj che no si ’nt veve mai viodûts fra i popui. 3g In efiets lui al à stabilît doi distins, un pal popul di Diu e un par ducj i forescj. 3h Chescj doi distins si son colmâts te ore, tal moment e te zornade stabilide seont il progjet di Diu e framieç di ducj i forescj. 3i In chê volte Diu si è visât dal so popul e i à fate justizie a la sô ereditât. 3k Chescj dîs dal mês di Adar, il cutuardis e il cuindis dal mês, a saran ricuardâts cuntune semblee, cun gjonde e cun fieste denant di Diu, di ete in ete, par simpri, in Israel so popul”.
La traduzion greche dal libri
3l Tal cuart an dal re Tolomeu e di Cleopatre, Dositeu, ch’al diseve di jessi predi e levit, e so fi Tolomeu, a puartarin in Egjit cheste letare sui purim , fasintle passâ par autentiche e disint che le veve voltade Lisimac, fi di Tolomeu, un ch’al viveve in Gjerusalem.
1,1a Il toc cu lis letaris dal alfabet segnadis dongje dal numar al esist dome in grêc e no tal ebraic, ma la tradizion de glesie catoliche lu ricognòs come inspirât. San Jaroni lu ripuarte a la fin de sô traduzion latine, tune zonte (Volgade 10,4ss).
“Assuero” e je la trascrizion latine de forme ebraiche dal non persian Kshajarsha; in grêc al ven clamât Xerses (Serse).
Suse e jere la residence invernâl dai rês persians.
Come timp, o varessin di jessi tor il 480 p.d.C.
Notis:
- 10,2 - Chest “libri des cronachis dai rês de Medie e de Persie” al podarès jessi une opare componude dai gjudeus, ch’e ripuartave notiziis storichis sielzudis cun intent edificant, sul gjenar clamât “midrash”.
- 10,31 - Cheste zonte nus fâs savê che la comunitât egjiziane e veve vût il libri di Ester de comunitât de Palestine (viôt 2 Mac 2,14-16). No si fevele però di nissune autoritât di Gjerusalem e ancje chest Dositeu al ven ricuardât cuntune certe reticence. Come timp, o sin tal 48-47 p.d.C., sot dal faraon Tolomeu XIV e di Cleopatre VII. Ancje la version greche e je stade fate a Gjerusalem, là ch’e jere une fuarte colonie di rimpatriâts di Alessandrie, di Cirene e di altris tieris di lenghe greche (At 6,9


text:
Crôs
La crôs e je un dai segns umans plui antîcs. E je doprade in tantis bandis: in matematiche, intes bandieris, inte araldiche, in astronomie e altris. Spes la crôs e je doprade come simbul in tantis religjons.
La crôs come simbul[cambie | modifiche il codiç]
La forme de crôs a doi braçs a ve radrîs inte antighe caldee, e e jere doprade come simbul dal diu Tammuz (a forme di T come la prime letare dal so non) ("An Exspository Dictionary of New Testament Words di W.E. Vine").
Storie[cambie | modifiche il codiç]
Variis formis di crôs a si cjatin come simbui puartâts dai predis e res egjizians e e son consideradis da tancj competents come simbui dal fal (rapresentazion dal sensibil - orghin masculin -)("The Worship of the Dead, di J.Garnier" e "A Short History of Sex-Worship, di H. Cutner).
Diviersis formis di crôs a vignivin ancje dopradis dai babiloniis.
Tal imprin, cuant che Costantin a nol jere un cristian ma un adoradôr dal diu soreli, su lis sôs monedis il simbul plui fis al jere une crôs. ("The Companion Bible")
Prin de vignude dal cristianisim il norvegjês Odino al fo figurât ret dai soi devots da un ogjet a forme di crôs.
Tor la metât dal III secul d.c. lis glesiis de cristianitât a permeterin di ricevi intal lôr interni i pagans, cun i lôr simbui e cussì il T (tau) al fo cjapât sù come simbul de crôs di Crist.


text:
«Là che si nas ogni jerbe e pas».
Cussì al pensà Sergjo Vogrich, «Gjogjo», cjalant il so bearç devant di cjase: dut mâl gaiât, plen di sterps e claps, cence plui animâi che a rondolavin ator.
Aromai nol coltave plui nancje lidric. Par mangjâ al lave jù a Sant Pieri a fâ spese une volte par setemane e i bastave. Pan, vin, lat, cjar in scjate e vie.
Cualchi volte al restave cence nuie e al lave a sgarfâ ator pai cjamps un dôs grampis di tale. Al jere il segnâl che e jere ore di cjoli sù il motorin poiât par tiere te stale – il cavalet a si jere rot di doi agns – e lâ jù in vile.
«Là che si nas ogni jerbe e pas».
Parfin li di chel porcodi paisut des vals dulà che al jere restât di bessôl. Vot cjasis di piere li che Gjogjo al jere sindic, plevan, carabinîr, mestri e stupit dal vilagjo.
Ancje Catine – la ultime sô “concitadine” – e veve tirât i sghirets. A Gjogjo i risultave che e fos almancul siet agns plui vecje. Nol saveve par sigûr, par vie che Catine e jere une foreste, vignude par maridâ un so cusin, mai plui tornât de Afriche. Al jere lât là vie a vore cinc agns dopo dal matrimoni, tai timps de grande diaspore dal paîs. Dal cincuantecuatri, i someave…
«Là che si nas ogni jerbe e pas».
E sì che a ‘nt veve viodûts di puescj biei, tal casselot. Cussì al clamave la sô television. Aromaial passave i dîs devant dal casselot, ma cence scoltâlu nancje: al jere come jessi tal bar di un paîs cul vecjo dal puest che al conte simpri chê. Tu lu scoltis, tu i rispuindis simpri compagn. Al è il sun de sô vôs che ti fâs companie, no lis peraulis. Cul casselot tu sparagnis ancje il flât des rispuestis.
«Là che si nas ogni jerbe e pas».
Sì, ancje chel schifo di monts bassis e salvadiis e cence diu i saressin mancjadis, al pensà Gjogjo vie che al strenzeve il grop de cuarde che a si jere a pene metût tor dal cuel.
di Dree Venier
#31


text:
G
Il G al è l'otâf segn dal alfabet furlan. Al è ancje il setim segn dal alfabet latin.
StorieModifiche
La letare G e fo introdusude tal alfabet latin dome tal 230 p.C., par distingui il sun sort /k/ dal sun sonôr /ɡ/. In origjin, tal alfabet latin — cussì come tal alfabet etrusc — e esisteve dome il simbul C par indicâ i doi suns.
Altris significâts dal GModifiche
BiochimicheModifiche
- G, te codifiche des aminoacits ordenaris, al è la abreviazion de glicine.
- G, te codifiche des acits dai nusei, al è la abreviazion de guanine.
FisicheModifiche
- g al indiche la acelerazion di gravitât te superficie de tiere
- G al è la costant di acelerazion universâl
MetrologjieModifiche
- g al è il simbul dal gram, unitât di misure de masse
- G al è al è la abreviazion dal prefis giga, ch'al significhe 109
MusicheModifiche
- G al è la note musicâl sol pe notazion doprade tai paîs di lenghe inglese o todescje
TraspuartsModifiche
- G al è la targhe automobilistiche internazionâl dal Gabon


text:
Johann Sebastian Bach
Johann Sebastian Bach (Eisenach, 21 di Març 1685 – Lipsie, 28 di Lui 1750) al fo un compositôr e organist todesc dal periodi baroc, di ducj cognossût come un dai grancj de musiche di ducj i timps. Lis sôs oparis a son impuartantis par la fonde che àn tal intelet e pe paronance dai imprescj tecnics e espressîfs e pe bielece dal risultât artistic. Bach al ven fûr di une famee todescje di musiciscj, ben cognossude tai soi timps (la gjarnazie "Bach" e jere doprade par dì "musicist di cort"). La so gran opare e je stade rivâ a fâ un struc jenfri il stîl todesc (esponents prin di lui jerin Pachelbel e Buxtehude), e lis oparis dai compositôrs talians (plui che altri Vivaldi), trascrivint il lôr lavôr al à fat so il stîl concertant. La so opare e je vignude a jessi la some e il disvilup da lis tendencis compositivis de sô ete, ancje se altris musiciscj tant che Telemann o Händel a son stâts plui famôs di lui, soredut par colpe de dificoltât des sôs composizions. Daûr de sô muart la sô opare par agns e je restade scuindude, e dome tal 1829 la esecuzion de Passion secont Mateu, direzude a Berlin di Felix Mendelssohn Bartholdy, e à puartât a la lûs la grandece dal so lavôr che, di chê volte, e je viodude tant che sunt de musiche contrapuntistiche dal periodi baroc.
I agns de formazion[cambie | modifiche il codiç]
Johann Sebastian Bach al è nassût a Eisenach, intal 1685. In chel moment la Gjermanie no jere ancjemò unificade, la Turingje, provincie centrâl dai paîs todescs, e je une des provinciis plui puaris. Di famee modeste, so pari Johann Ambrosius, fi di Christoph Bach, al jere in chê citât musicist di cort, ven a stai al proviodeve ae musiche pes fiestis e al viodeve ancje di chê de glesie locâl. Inte sô famee e jerin musiciscj di profession che sunavin l'organ in glesie, che sunavin musiche di cjamare inte cort, e che componevin, ma lui ju à passâts ducj. La so prime scuele si prosum che e sedi stade che di so pari, al è rivât fin al liceu. So mari, Elisabeth Lämmerhirt, je muarte che lui al veve dome nûf agns, e al fo tirât su di so fradi plui grant Johann Christoph Bach, organist a Ohrdruf, dulà che al à imparât a doprâ l'organ e a scoltâ i miôrs organiscj dal so timp. A Ohrdruf, Bach al scomence a imparâ ju principis dal funzionament dal organ. Bach al à cjatât puest come organist a Arnstadt tal 1703. Al jere cussì brâf che al à cjatât un puest paiât plui ben a Muhlhausen. Al è in chei agns che al tache a scrivi musiche (samee ancje la sô famose Toccata e fuga in Re minore). Al jere religjôs, protestant luteran.
La vite professionâl[cambie | modifiche il codiç]
Intal 1708, Bach al è lât organist e mestri di concert a la cort dal duche a Weimar, dulà che al à scrit la gran part dal so gran repertori di fughis, ancje pe amicizie e protezion dal princip Johann Ernst, bon compositôr ancje lui. Lì al scrîf il Clavicembal ben temperât, cun 48 preludis e fughis, dôs par ogni scjale maiôr e minôr. Simpri a Weimar al svilupe la so propension pe didatiche e pe musiche corâl. Al passe un pôc di timp al servizi di Leopolt di Anhalt-Köthen, che lu paiave ben, ma jessint calvinist al pretindeve une musiche liturgjiche un grum puare: par chest i lavôrs fats a Köthen no son religjôs come i Concerts brandeburghês. In chei agns al sunave par dîs oris in dì improvisant e trascrivint a memorie. Tal 1723 al va come Kantor (cantôr) a Lipsie, dulà che al insegne e al compon une cjantade a setemane. Al fonde il "collegium musicum". Tantis di chês cjantadis a son ispiradis a lis leturis biblichis liturgjichis de setemane. Al scrîf la sô opare plui monumentâl, la passion secont Mateu pal vinars Sant. Lis sôs oparis a son dutis cuntune sole direzion che di Diu, si firme "S.G.D.", soli grazia Deo (nome a glorie di Diu).
La vite privade[cambie | modifiche il codiç]
Al à maridât une cusuvrine, Maria Barbara Bach, ai 17 di Otubar dal 1707, cun je al à vût 7 fruts, ma trê a son muarts, e la femine a je mancjade tal 1720. Tal 1721 si maride cun Anna Magdalena Wilcke, di disesiet agns plui zovine di lui, cun jê al à vût tredis fiis. Ducj i fiis a son stâts musiciscj, feminis cumprindudis; chei deventâts famôs a son Wilhelm Friedemann Bach, Carl Philipp Emanuel Bach, Johann Gottfried Bernhard Bach, Johann Christoph Friedrich Bach, e Johann Christian Bach.
I ultins agns[cambie | modifiche il codiç]
Intai agns di Lipsie, dal 1729 al 1741, al à componût un repertori di musiche sacre par dutis lis fiestis liturgjichis fondant il Collegium Musicum. Di chei timps a son la "Messe in Si minôr", un dai plui grancj capolavôrs de musiche par côr. Lis oparis savintis scomencin cui cuatri volums dal so Clavier-Übung (esercizis a la tastiere), e a rivin fintremai a lis famosis Variazions Goldberg. Si conte che al à vût un incuintri cul re Federico II di Prussie a Potsdam tal 1747. Il re al à sunât un teme par Bach domandant di improvisâ parsore une fughe. Bach di bot lu à fat cu la amirazion dai presints e podopo i à regalât plui spartîts fondâts sul teme reâl. Subite dopo al à publicât "L'art de fughe", 14 fughis dutis fondadis sul stes teme par mostrâ cemût une sole melodie si insiore cu la tecniche dal cuintripont. Il contribût di Johann Sebastian Bach a la musiche si po metilu sul stes plan di chel che al à dât William Shakespeare a la leterature inglese o di Isaac Newton a la fisiche. Vie pe sô vite al à scrit plui di mil oparis. Nol fasarà mai teatri musicâl viodût come musiche pal diaul. Sui ultins agns al restarà vuarp, al murì par une infezion a cause di une operazion ai voi cun imprescj infetâts.
BWV[cambie | modifiche il codiç]
Lis sôs oparis son stadis catalogadis dal studiôs di musiche todesc Wolfgang Schmieder in tal Bach-Werke-Verzeichnis, la liste des oparis di Bach, in tal 1950.
File audio[cambie | modifiche il codiç]
- Magnatune: Il Clavicembal ben temperât, Messe in si minôr, Suites, etc. (MP3)
- Kunst der Fuge: Centinaia di MIDI files
- Preludium BWV 846
Viôt ancje[cambie | modifiche il codiç]
- Messe in Si minôr BWV 232
- Variazions Goldberg BWV 988
- La passion secont Mateu BWV 244


text:
Metabolisim
Il metabolisim al è il complès des reazions chimichis e fisichis che a sucedin intun organisim o intune sô bande. Chestis trasformazions de materie a son reversibilis e a son leadis a variazions de cundizion energjetiche. Si divît in doi insiemis di procès:
- anabolisim, che al prodûs moleculis complessis tacant di moleculis plui semplicis, utilis pe celule;
- catabolisim, che al compuarte la degradazion di moleculis complessis in moleculis plui semplicis e che al prodûs energjie.
I procès anabolics a son endoergonics e a duncje domandin energjie. Invezit chei catabolics a son esoergonics: la energjie liberade di lôr e ven conservade inte celule (e trasferide in câs aes reazions anabolichis) midiant moleculis carrier cun alte energjie, che tra chês chê plui comune e je dal sigtû l'ATP. Procès metabolics che a contegnin une componente anaboliche e une cataboliche a son dits cualchi volte anfibolics.


text:
Letare ai Efesins
Letare ai Efesins
Efeso al jere un impuartant centri comerciâl e religjôs de antighitât che si cjatave su la cueste ocidentâl de Asie minôr.
A veve un puart che al jere metût su lis plui impuartantis viis di barat framieç Rome e l'Orient.
A veve ancje un stadi tornât a tirâ sù ai timps di Nerone e un teatri poiât intune concje ai pîts dal mont Pion. Chest al veve i sentâi di marmul e al podeve contignî cirche 25.000 spetatôrs.
Ma il plui grant edifici de citât al jere il templi di Artemide, considerât intai timps antîcs une des siet maraveis dal mont. Tant par dâ cualchi numar al somee che al sedi stât lunc 127 metrots e larc 73. Al veve 100 colonis di marmul altis 17 metrots cuntun diametri a la fonde di 1,8 metrots.
Pauli al jere stât a Efeso almancul dôs voltis e li al à vût mût di incoragjâ i cristians de congregazion locâl, ma al dè ancje testemoneance a ducj chei che al cjatave fasint vuarisions miraculosis tant di convinci ancje efesins a deventâ crodints.
Dât che Efeso a jere cognossude in chei timps come citât dulà che si praticave catramonacje, magjie, astrologjie, adorazion di Artemide, dee da fertilitât; Pauli mentri al jere in pereson a Rome, a si pensà di lôr e par rinfuarçâju ur scrivè cheste letare.
Contignût
Pauli al cjacare che l'Idiu al à in program di fâ une aministrazion mediant la cuâl al varès tirât dongje a Jesus chei sielzûts par vivi cun lui intai cîi.
Cheste aministrazion a varà il compit di gjestî i afârs su la tiere.
Al dimostre che Crist al è l'esempli di lai daûr e par fâ chest bisugne vê une gnove personalitât.
Chest al vûl dî evitâ i discors e compuartaments imorâi e riscatâ il timp e doprâlu par laudâ il Signôr.
Al spieghe po dopo come che si devi mostrâ la juste sotanance.
Al dîs che par scombati cuintri il Diaul, bisugne metisi sù une armadure spirituâl e al spieghe come che je fate.
Utilitât
A si cjatin tancj consei su come compuartâsi inte famee par ogni component, om, femine, fîs e ancje inte congregazion cui fradis.
Studiant cheste letare a si po capî ce stamp di personalitât che plâs al Idiu.
O rivin ancje a capî ce che al è il "sacri segret" che si cjate scrit inte Biblie, ven a stâi il fat di ce che l'Idiu al à provedût par tornâ a puartâ la pâs e l'unitât su la tiere.


text:
Ultime Cene (Tintoretto)
La Ultime Cene al è un cuadri piturât cu la tecniche dal vueli parsore la tele di 366 X 570 centimetris. Realizât jenfri il 1590 e il 1592 dal pitôr talian Tintoretto.
Si cjate inte Basiliche di San Zorç Maiôr a Vignesie
Tintoretto al à piturât plui di vot telis cul sogjet de Ultime Cene. Chest al è il plui famôs.
La sene e je ambientade dentri une ostarie popolâr, cu la taule metude par lunc.
La lûs e ven di une lampade a vueli, picjade sul tet, parsore de taule. Lis personis e lis robis a son iluminadis de lûs de lampade. Jesu Crist no si fâs fadie a cjatâlu tal mieç dai apuestui. Pôc in bande, si viôt ancje Jude.
Il cuadri al è dividût in doi diagonâls de taule; de bande di çampe il mont spirituâl, de bande diestre, il mont teren
La ambientazion e je une vore reâl, e semee che la sene contade dal cuadri, al ledi di fûr.


text:
Gnespolâr
- Non furlan: Gnespolâr
- Non sientific :Mespilus germanica
Ancje cheste plante e à la sô divignince dal aprûf Orient o da l'Europe disot. De famee des Rosacee, il gnespolâr al pues rivâ fintremai a une altece di dîs metris. Inte Furlanie al ven su tal plan e tes zonis de mont mezane e basse, par altri ca e la insalvadeât tai boscs.
Il mespilus germanica si preferìs cui ramaçs ben disponûts dut in tor il tronc e cuviert di une stiele grise e ruspie. Lis fueis a son lungjis, ovâls e a àn la ponte cjonçade. In ponte a çuf di curts zermois a vegnin fûr lis rosis, bielis di viodi, cun cinc petai cjapâts dentri tal cjalis. Inmò il cjalis al reste zontât a la ramute e vierzintsi al lasse spazi a la pome che e cres.
La pome si clame gnespul, e e je tal prin une vore dure, verdone e garbe par po daspò cuistâ un colôr zâl brun. Di madure e devente dolce e muslite, vâl a di adate di puartâ in taule a la fin di un gustâ.


text:
Distret di Sant Vît di Carintie
Il distret di Sant Vît di Carintie (tod. Sankt Veit an der Glan) al è un dai distrets dal stât federât austriac (tod. Bundesland) dale Carintie.
Al è ulteriormentri divisibil in 20 comuns (tod. Gemeinden) - di chescj, 4 a son "citâts" (tod. Städte), 9 a son "comuns cun derit di marcjât" (tod. Marktgemeinden). Di seguit la liste cun i rispietîfs numars dai abitants (tal 2001).
Citâts[cambie | modifiche il codiç]
- Althofen - 4.732 ab.
- Friesach - 5.462 ab.
- Sant Vît di Carintie (tod. Sankt Veit an der Glan) - 12.839 ab.
- Strassburg - 2.335 ab.
Comuns cun derit di marcjât[cambie | modifiche il codiç]
- Brückl
- Eberstein
- Gurk
- Guttaring
- Hüttenberg
- Klein Sankt Paul
- Liebenfels
- Metnitz
- Weitensfeld im Gurktal
Comuns[cambie | modifiche il codiç]
- Deutsch-Griffen
- Frauenstein
- Glödnitz
- Kappel am Krappfeld
- Micheldorf
- Mölbling
- Sankt Georgen am Längsee.


text:
Contis vs Romanç: ne uscirò vincitore?
Pocjis cjacaris! Une interviste dople o no sai ce, Miercus ai 5 di Mai, tor 6 di sere, su la pagjine Facebook dal Sistema Bibliotecario del Medio Friuli, fra me e Gianluca Franco, che si sin dividûts i ultins 6 premis San Simon, cui cu lis contis (jo) cui cui romançs (lui). E je ben vere che intun apontament inte biblioteche Joppi o vevin declarât (par scherç) che no varessin plui scrit par furlan e a varessin scrit dome par talian, ma no jere vere. E alore… viodin ce che o vin di dîsi.
Par i leams e altris detais o podês viodi l’articul plui complet su Contecurte. Ma la locandine e je chis sot!
Comments
-
a.v.20 Maggio 2021
Ne sei uscito Vercingetorige!
-
Raffaele20 Maggio 2021
Ziobellogallico!


text:
Cun lis mans poiadis su la tastiere dal piano, i voi sierâts e il cjâf un tic zirât in alt, tant che prin di butâsi inte aghe frede di Unvier, l’om cu la pavee al jere sot un cercli blanc di lûs. Ducj a tignivin il flât, il timp al jere fer, un moment magjic.
L’om cu la pavee al cjalave chê int in cusine cun voi spiçâts, intant che a jentravin cun pignatis o a lavin a cirî sedons netis. Lis sioris a vevin a pene finît di fâ i crostui e ju vevin platâts intune cassele di carton par che a polsin e a cjapin miôr il savôr pe domenie. Dôs fantatis a finivin il tiramisù riduçant tra di lôr, intant un fantat si lecave i dêts ancjemò blancs de creme a pene robade. Ma l’om de pavee al veve voi dome par chel dongje i fornei.
Al veve une sedon di len tes mans e al cjalave cun calme intune pignate di ram. Sot man e jere une montagnute zale di farine di blave, tant che une regjine suntun plat blanc spietant che i sudits a vignessin dongje par adorâle. L’om dal mestul al cjapà une grampute di farine cun la man çampe e si fermà, spietant lis primis bufulutis te aghe. Il sunsûr de cusine al jere scjampât vie, spaurît de solenitât di chel fregul di timp sospindût.
La siore e tocjà la spale dal om de pavee cun delicatece par fâi capî che si scugnive tacâ il conciert. Zirant, al lassà suntune taule la tace vueide, di aghe che no veve rivât a domandâ, e cjalantsi lis scarpis sflandorosis, al jentrà tal salon sot di une ploie di batimans.
Sentât devant dal piano, di bot al jere tornât a jessi un frut te cusine de mari. Cul cjâf in alt, juste cuant che al tacave a sunâ finalmentri i veve rivât chel che al spietave di nasâ: il profum de polente cjalde de infanzie che nol mangjave di cuant che jê no jere plui.
Al fasè il miôr conciert de sô vite.
di Noemi Salva
#1090
Note: conte ispirade a Mario Marzan, musicist di divignince furlane une vore cognossût in Argjentine, e a une sô visite a cogos “furlans”.


text:
Massim e minim
Il massim di un sotinsiemi dai numars reâi al è il plui grant element di chel sotinsiemi. In maniere formâl, al è il massim di e si scrîf se e dome se
Al è impuartant notâ che il massim e il minim di un insiemi a puedin no esisti; però se a esistin a son unics. In plui, o viodarìn inte prossime sezion che il massim di al è un maiorant di che al è ancje un element di . In maniere analighe, il minim di al è un minorant di che al è ancje element di . Al è clâr, duncje, che i insiemis finîts (di numars reâi) a ametin massim e minim.
Viodìn cumò cualchi esempli.
- Par l'insiemi finîtsi à e .
- Par l'interval sierâtsi à e .
- L'interval viertnol amet ni massim ni minim.
- L'interval sierât ilimitât a diestrenol amet massim e, al contrari, .
Note: Lis definizions di massim e minim a valin no dome pai sotinsiemis di ma ancje par ducj i insiemis dulà che si è instaurade une relazion di ordin totâl (come intai numars reâi) o, plui in gjenerâl, di ordin parziâl.
Bibliografie[cambie | modifiche il codiç]
- AA. VV. Massimi e minimi, in Grande Dizionario Enciclopedico, 4a ed. Torino: UTET, 1990. ISBN 88-02-04230-6.
- Wikipedia Contributors. Greatest Element, in Wikipedia, The Free Enciclopedia, 2 Zenâr 2016,  .
- Wikipedia Contributors. Maximal Element, in Wikipedia, The Free Enciclopedia, 2 Zenâr 2016,  .
- Contributori di Wikipedia, Relazione d’Ordine, in Wikipedia, L’Enciclopeida Libera, 2 Zenâr 2016,  .
- A. M. Pittana, G. Mitri e L. De Clara. La Nomencladure des Matematichis. Istitût Ladin Furlan Pre Checo Placerean, 1997.


text:
Traspuart
Par traspuarts si intint il moviment di oms o marcjanziis di un puest a chel altri. La peraule e derive di chês latinis trans (a traviers) e portare (puartâ). Il setôr dai traspuarts al pues jessi dividût in trê bandis val a stâi infrastruturis, veicui e gjestion. Une altre distinzion ca ven doprade e je chê fra traspuarts publics e traspuarts privâts.
Infrastruturis[cambie | modifiche il codiç]
Lis infrastruturis a son lis viis di comunicazion come lis stradis, lis feroviis, i canai, e v.i., e i ponts di partence e di rivade come lis stazions, i puarts, i aeropuarts, lis fermadis dai autobus e v.i.. A progjetâ lis infrastruturis e la rêt dai traspuarts e pense la inzegnerie civîl e la inzegnerie dai traspuarts.
Veicui[cambie | modifiche il codiç]
I veicui a son i mieç ca si doprin par movisi e par puartà la robe. Su stradis fatis apueste (stradis asfaltadis o feroviis) si doprin lis machinis, i camions e i trenos. Invezit i aereos o lis nâfs a son plui libars di spostasi ancje se si doprin des rotis convenzionalis. Il progjet dai veicui al ven fat de inzegnerie mecaniche, de inzegnerie aeronautiche, de inzegnerie feroviarie e de inzegnerie navâl.
Tips di veicui[cambie | modifiche il codiç]
Non motorizâts[cambie | modifiche il codiç]
Motorizâts[cambie | modifiche il codiç]
Gjestion dai traspuarts[cambie | modifiche il codiç]
La gjestion e je materie de inzegnerie dai traspuarts e de inzegnerie dai sistemis e e studie sedi lis misuris di sigurece sedi lis politichis di finanziament e i presits di meti.
Traspuarts publics e privâts[cambie | modifiche il codiç]
La distinzion che si fâs a secont dal paron de rêt al puarte a fevelà di traspuarts publics e traspuarts privâts. Chei publics a àn une funzion sociâl oltri che economiche e a cirin di garantî a ducj i components de comunitât la pussibilitât di movisi. Chei privâts a son comandâts dai singui, in chest câs dispès a son plui impuartant i elements di economicitât e di sparagn.
Leams[cambie | modifiche il codiç]
- Statistichis sui traspuarts europeans - Eurostat par inglês.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Romans
Cjapitul 10
part dogmatiche
Israel nol è rivât a la justificazion di Crist
10 1 Fradis, la brame dal gno cûr e la mê preiere a Diu par lôr a son par che si salvin. 2 Di fat o ricognòs che a àn passion par Diu, ma no seont une cussience juste. 3 Di fat cul no volê ricognossi la justizie di Diu e cul cirî di tignî dûr inte lôr, no si son sotometûts a la justizie di Diu.
Justificazion e salvece
4 Il fin ultin de leç al è Crist, par puartâur cussì la justificazion a ducj chei ch’a crodin.
5 Di fat Mosè al scrîf a rivuart de justizie ch’e ven de leç: L’om che le met in vore al vivarà midiant di jê . 6 Invezit la justizie ch’e ven de fede e dîs cussì: No sta dî intal to cûr: Cui laraial sù in cîl ? Chest al vûl dî fâ vignî jù Crist; 7 o ben: Cui laraial jù tal abìs ? Chest al vûl dî fâ vignî sù Crist dai muarts. 8 Ma ce disie? La peraule e je dongje di te, su la tô bocje e tal to cûr . E cheste e je la peraule de fede che nô o proclamìn: 9 se tu professis cu la tô bocje Gjesù come Signôr, e tu crodis intal to cûr che Diu lu à resussitât dai muarts, tu sarâs salvât. 10 Di fat si crôt cul cûr par vê la justificazion e cu la bocje si fâs profession par vê la salvece. 11 Di fat e dîs la Scriture: Chel ch’al crôt in lui nol restarà malapaiât . 12 Di fat no ’nd è plui diference tra gjudeus e grêcs: parcè che lui al è il Signôr di ducj, e al dà fûr lis sôs ricjecis sun ducj chei che lu prein. 13 Di fat ducj chei ch’a prein il non dal Signôr a saran salvâts. 14 Ma cemût varessino podût preâ un che no àn crodût in lui? E cemût varessino podût crodi intun che no àn mai sintût? E cemût varessino podût sintî se un no lu predicje? 15 E cemût varessino podût predicjâ se no fossin stâts mandâts? Come ch’al è scrit: Ce biei ch’a son i pîts di chei che a puartin une buine gnove !
16 Ma no ducj a àn ubidît, lant daûr de buine gnove. Di fat Isaie al dîs: Signôr, cui àial crodût a ce che i vin contât ? 17 La fede e dipent duncje de predicazion e la predicazion si colme midiant des peraulis di Crist. 18 Ma jo o dîs: Salacor no àno sintût? Anzit:
Par dute la tiere la lôr vôs si è slargjade,
fint ai confins dal mont a son rivadis lis lôr peraulis.
19 O dîs ancje cheste: Salacor Israel nol àial capît? Lu dîs par prin Mosè:
Us fasarai deventâ gjelôs di un popul che nol è popul:
us stiçarai cuintri di une gjernazie cence sintiment.
20 Isaie al rive adiriture a dî:
Mi àn cjatât chei che no mi cirivin,
mi soi palesât a di chei che no domandavin di me.
21 A Israel invezit i dîs: Dut il dì o ài slungjadis lis mans viers di un popul disubidient e cjaviestri!
Notis:
- 10,1 - S’al pree par lôr, al vûl dî che no son pierdûts di strade dal dut. A àn cirût di salvâsi pal troi sbalgjât.
- 10,5 - Lv 18,5.
- 10,6 - Dt 9,4; 30,12-14.
- 10,7 - Sal 107,26; 1 P 3,19.
- 10,8 - Dt 30,14; Sir 21,26.
- 10,11 - Is 28,16; Rm 9,33.
- 10,13 - Gl 3,5; At 2,21.
- 10,15 - Is 52,7.
- 10,16 - Is 53,1
- 10,18 - Sal 19,5.
- 10,19 - Dt 32,21.
- 10,20 - Is 65,1-2.


text:
M
Il M al è il decim tierç segn dal alfabet furlan.
StorieModifiche
Il segn M al derive de letare dal alfabet fenici Mem, par vie dal grec alphabet Mu (M, u). La letare semitiche, probabilmentri, e rapresentave la aghe. Al è stât riscontrât che i semitics che lavoravin in Egjit cirche 2.000 agns p.d.C. cjaparin par la lôr lenghe un jeroglific par simbolizâ la aghe, doprât tal principi cul sun di \n\, par vie de letare egjizie, "n-t". Il stes segn al fo doprât par M in Semitic, parcè che la peraule che e significave "aghe" e scomençave cun chest sun.
SignificâtsModifiche
FisicheModifiche
- m al è il simbul doprât par identificâ une masse
MatematicheModifiche
- M tai numars romans al indiche il numar 1000
MetrologjieModifiche
- m al è il simbul dal metri tal sisteme internazionâl
- M al è la abreviazion dal prefìs binari doprât in informatiche ch'al significhe 220 = 1.048.576
TraspuartsModifiche
- M al è la targhe automobilistiche internazionâl di Malte


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjosuè
Cjapitul 8
LA CONCUISTE DE TIERE IMPROMETUDE
Concuiste di Ai
8 1 Il Signôr i disè a Gjosuè: “No tu âs di vê plui pôre di nuie! Cjape sù ducj chei che a son bogns di combati. Moviti, va sù cuintri di Ai. Cjale: jo o met tes tôs mans il re di Ai, la sô int, la citât e dute la regjon. 2 Tu fasarâs cun Ai e cul so re precîs che tu âs fat cun Gjeric e cul so re. O vês di cjoli però dome la robe e i nemâi, e la citât tu âs di cjapâle a tradiment, par daûr”.
3 Gjosuè al jevà e cun ducj i oms di vuere al montà sù cuintri di Ai. Gjosuè al sielgè trentemil oms di prime e ju fasè lâ indenant vie pe gnot 4 cun chest ordin: “Atents! Lait a platâsi par daûr de citât, ma cence slontanâsi masse de citât e stait simpri cui vôi vierts. 5 Jo e ducj chei che a son cun me o larin fin dongje de citât e cuant che i oms di Ai a plombaran fûr cuintri di nô come il prin viaç, nô o scjamparìn denant di lôr. 6 Lôr alore nus coraran daûr e nô ju tirarìn lontans de citât, parcè che lôr a disaran: A scjampin denant di nô come chel altri viaç. Biel che nô o scjamparìn denant di lôr, 7 vualtris o saltarês fûr di li che o sês platâts e o cjaparês la citât. Il Signôr, vuestri Diu, us e metarà tes vuestris mans. 8 Une volte cjapade la citât, i darês fûc, seont la peraule dal Signôr. Viodêt che chest al è un ordin!”. 9 Gjosuè ur dè l’ordin di partî e lôr a lerin a platâsi e si plaçarin fra Betel e Ai, a jevade di Ai. Gjosuè al passà la gnot cu la int, 10 e tal indoman, jevât denant dì, al passà in rassegne il popul e al lè sù a Ai in teste dal popul cui anzians di Israel. 11 Ducj chei dal popul che a jerin in stât di combati e che a jerin cun lui, a lerin sù e a rivarin in face de citât e si camparin a tramontane di Ai. Fra Gjosuè e Ai, tal mieç, e jere une valade. 12 Gjosuè al cjolè un cincmil oms e ju platà fra Betel e Ai, a mont de citât. 13 Il popul al sistemà il campament disore de citât e chei platâts a jerin disot. Ta chê gnot Gjosuè si fermà tal mieç de valade.
14 Cuant che il re di Ai al viodè chestis robis, i oms de citât a spessearin a jevâ sù e a saltâ fûr, lui e dut il popul, cuintri di Israel par fruçâlu jù pe cleve ch’e je in face de Arabe; ma nol pensave che chei altris, a tradiment, a jerin platâts daûr de citât. 15 Gjosuè e dute la trope di Israel a faserin fente di cjapâlis di lôr e si meterin a scjampâ come mats pe strade dal desert. 16 Alore dute la int ch’e jere te citât si metè a coriur daûr berlant a plene vôs. Par corii daûr a Gjosuè, si slontanarin de citât. 17 No ’nd jere nancje un om a Ai che no i corès daûrji a Israel: a lassarin la citât spalancade par stâi sot a Israel.
18 Alore il Signôr i disè a Gjosuè: “Slungje viers Ai la siabule che tu âs te man, parcè che jo te consegni tes tôs mans”. Gjosuè al slungjà la siabule che al veve in man cuintri de citât. 19 A pene che al slungjà la man, chei che a jerin platâts, petant fûr di corse di li che a jerin, a jentrarin di buride te citât, le cjaparin e a spessearin a dâi fûc.
20 La int di Ai si voltarin e a vioderin: ve che il fum de citât al leve sù fint in cîl. Nissun di lôr nol rivà a tovâle ni di une bande ni di chê altre, intant che il popul che al scjampave viers il desert si voltave cuintri di chei che i corevin daûr. 21 Viodint che chei scuindûts a vevin cjapade la citât e ch’e vignive sù de citât dute une fogule, Gjosuè e dut Israel si voltarin a colp e a plombarin su la int di Ai. 22 A saltarin fûr de citât ancje chei altris a dâur une man, in mût che la int di Ai si cjatà sfrente dai israelits bande par bande. Ju pestarin fin che no ’nt restà vîf un o che al rivàs a scjampâ. 23 Il re di Ai però lu cjaparin vîf e jal menarin a Gjosuè. 24 Cuant che Israel al vè finît di maçâ dute la int di Ai, te campagne e tal desert là che ur vevin corût daûr, e che a forin fats fûr a fîl di spade fin che and jere, dut Israel al tornà a Ai e al fasè fûr a fîl di spade dute la int. 25 In chê dì si calcole che a forin maçâts, fra oms e feminis, un dodismil, ven a stâi dute la int di Ai.
26 Gjosuè nol ritirà la man là che al tignive la siabule finamai che no forin maçâts ducj chei di Ai. 27 Israel al puartà vie, sore, dome i nemâi e la robe de citât, seont l’ordin che il Signôr i veve dât a Gjosuè. 28 Gjosuè i dè fûc a Ai ridusintle intun grum di maseriis, un lûc che a viodilu si strenç ancjemò il cûr. 29 Il re di Ai lu picjà tor di un arbul fintremai sore sere; ma sul lâ a mont dal soreli Gjosuè al dè l’ordin di tirâ jù il muart dal arbul; po lu butarin su la jentrade de puarte de citât e a ingrumarin parsore une grande grumbule di claps, che si viodile ancjemò.
Semblee gjenerâl a Sichem. Rinovazion dal pat
30 Alore Gjosuè i fasè un altâr al Signôr, Diu di Israel, su la mont di Ebal, 31 come che Mosè, servidôr dal Signôr, ur al veve ordenât ai fîs di Israel, seont ce che al è scrit te leç di Mosè: un altâr di claps grês che no ju veve tocjâts il fier. i ufririn al Signôr olocauscj e ancje sacrificis di comunion.
32 Lassù Gjosuè al picà su lis pieris une copie de leç di Mosè, che lui le veve scrite denant dai fîs di Israel. 33 E dut Israel, i siei anzians, i siei scrituriscj, ducj i siei Judiçs, i forestîrs come la int dal puest, a stavin in pîts di une bande e di chê altre de arcje, in face dai predis levits che a puartavin l’arcje dal pat dal Signôr, mieçs de bande de mont di Garizim e mieçs de bande de mont di Ebal, come che al veve ordenât Mosè, servidôr dal Signôr, par benedî dut il popul di Israel. 34 Daspò Gjosuè al leiè dutis lis peraulis de leç – la benedizion e la maludizion – daûr che al jere scrit tal libri de leç. 35 Gjosuè nol lassà fûr nancje une peraule di dut ce che al veve dât ordin Mosè e al leiè denant di dute la trope di Israel, comprendudis lis feminis, i canais e i forescj che a levin indenant cun lôr.
Notis:
- 8,29 - Ancje altris popui a picjavin cussì i cadavars tor dai arbui. Stant a la leç di Dt 21,22, i muarts si veve di tirâju jù prime di gnot, come che a àn fat cun Gjesù (Zn 19,31).
- 8,30-35 - Al è un toc che al cjonce la storie de concuiste di Canaan. Lu à metût dentri un redatôr. Di front de mont di Ebal e jere la mont di Garizim, là che plui in ca i samaritans a vevin fat sù un templi par no lâ a Gjerusalem (viôt Zn 4,21).


text:
DECLARAZION UNIVERSÂL DAI DERITS DAL OM
Fate buine e proclamade de Samblee gjenerâl des Nazion Unidis
ai 10 di Decembar dal 1948. Risoluzion 217 A (III)
Preambul
Tignût cont che il ricognossi la dignitât di ducj i membris de gjernazie umane, i lôr derits, compagns e inalienabii, e je la fonde de libertât, de justizie e de pâs tal mont;
Tignût cont che il dineâ e il spreseâ i derits dal om a an puartât a barbaretâts ch’a ufindin la cussience de umanitât e che al è stât proclamât che il divignì di un mont dulà che i oms a gjoldin la libertât di peraule e di fede e la liberazion de pôre e de miserie e je la plui grande braure dal om;
Tignût cont che i derits dal om bisugne ch’a sein garantîts des leçs, se si intint di fâ in mût che l’om, come ultin ricors, nol scugni voltâsi cu la fuarce cuintri la tiranìe e la sclavitût;
Tignût cont che bisugne promovi il svilup di bogns rapuarts tra lis Nazions;
Tignût cont che tal Statût i popui des Nazions Unidis a an tornât a declarâ la lôr fede tai derits fondamentâi dal om, te dignitât e tal valôr de persone umane, te paritât dai derits dal om e de femine, e ch’a an decidût di promovi il progres sociâl e un miôr sistem di vite tune plui grande libertât;
Tignût cont che i Stâts membris a an cjapât l’impegn di otignî, in cooperazion cu lis Nazions Unidis, il rispiet e l’osservance universâl dai derits dal om e des libertâts fondamentâls;
Tignût cont che une convinzion gjenerâl sun chescj derits e sun cheste libertât e je de massime impuartance par une complete realizazion di chescj impegns;
la Samblee Gjenerâl des Nazions Unidis
e proclame cheste Declarazion Universâl dai Derits dal Om come ideâl comugnâl ch’a an di rivâ a vêlu ducj i popui e dutis lis Nazions par che ogni individui e ogni strument de societât, tignint cont simpri di cheste Declarazion, a cirin di promovi, cu la instruzion e la educazion, il rispiet di chescj derits e di chestis libertâts e di garantîur, midiant proviodiments progressîfs di stamp nazionâl e internazionâl, il ricognossiment universâl e efetîf e il rispiet tant de bande dai popui dai Stâts membris, che de bande dai popui dai teritoris ch’a son sot de lôr jurisdizion.
Articul 1
Ducj i oms a nassin libars e compagns come dignitât e derits. A an sintiment e cussience e bisugne che si tratin un culaltri come fradis.
Articul 2
A ogni individui i spietin ducj i derits e dutis lis libertâts proclamâts in cheste Declarazion, cence nissune distinzion par vie di gjernazie, colôr, mascjo o femine, lenghe, religjon, di impinion politiche o alcaltri, di zoc nazionâl o sociâl, di ricjece, di nassite o altre condizion.
E no sarà fate nissune distinzion nancje par vie dal Statût politic, juridic o internazionâl dal paîs o de tiare che une persone i parten, tant se chê tiare e je indipendent che s’e je sot ministrazion fiduciarie o no autonime o sot cualchi altri limit di sovranitât.
Articul 3
Ogni individui al à derit a la vite, a la libertât e a la sigurece de sô persone.
Articul 4
Nissune persone e pò jessi tignude in sclavitût o servitût; la sclavitût e il trafic dai sclâfs di cualsisei gjenar a son improibîts.
Articul 5
No si pò torturâ nissun, ni doprâ par nissune persone trataments o punizions barbars, disumans o vergognôs.
Articul 6
Ogni individui al à derit, pardut là che si cjate a sei, che i vegni ricognussude la sô personalitât juridiche.
Articul 7
Denant de leç a son ducj compagns e ducj a an derit, cence nissune parzialitât, a la stesse protezion de leç. A an ducj derit di jessi vuardâts di ogni discriminazion contrarie a cheste Declarazion ch’e je stade fate cuintri cualsisei instigazion a discriminazions di chê sorte.
Articul 8
Ogni individui al à derit a une reâl possibilitât di ricori a tribunâi competents nazionâi cuintri di fats ch’a van cuintri dai derits fondamentâi che la constituzion o la leç i ricognossin.
Articul 9
Nissune persone no pò jessi arestade, tignude in preson o mandade in esili cence juste reson.
Articul 10
Ogni individui al à derit in plene paritât, a une juste e publiche udience denant di un tribunâl indipendent e imparziâl, par decidi dai siei derits e dovês, e ancje par provâ la positivitât di cualsisei acuse penâl che i vegni fate.
Articul 11
- Ogni individui acusât di une malefate al è presumût nocent fintant che la sô colpe no sei stade dimostrade par vie legâl tun public proces dulà che i vein dât ogni garanzie par difindisi.
- Nissun individui nol pò vignî condanât par une robe fate o no fate, se, in chel tâl moment, chê robe no jere considerade une malefate secont il derit locâl o internazionâl. Come che no si podarà mai dâ un cjastic plui grant di chel stabilît tal moment de malefate.
Articul 12
Nissun individui nol pò jessi sogjet a interferencis arbitrariis te sô vite privade, te sô famee, te sô cjase, te sô corispuindince, e nancje jessi ufindût tal so onôr e te sô stime. Ogni individui al à derit di jessi vuardât de leç cuintri interferencis o ufesis di cheste fate.
Articul 13
- Ogni individui al à derit di stâ e di movisi dentri i confins di ogni Stât.
- Ogni individui al à derit di lâ vie di cualsisei paîs, ancje dal so, e di tornâ.
Articul 14
- Ogni individui al à derit, cuintri lis persecuzions, di cirî e cjatâ ricet in altris paîs.
- Nol podarà ricori a chest derit un individui s’al è cirût par malefatis no politichis o par fats contraris ai fins e ai principis des Nazions Unidis.
Articul 15
- Ogni individui al à derit di vê une citadinance.
- A nissun individui no si pò cjoli cence une reson la sô citadinance e nancje il derit di cambiâle.
Articul 16
- Oms e feminis in etât adate a an il derit di sposâsi e di meti sù famee, cence nissune limitazion di gjernazie, citadinance o religjon. A an ducj i stes derits a rivuart dal matrimoni, par tant ch’al dure e cuantche si disfe.
- Il matrimoni si pò fâlu dome cul libar e plen consens dai nuviçs deventants.
- La famee e je la fonde naturâl e fondamentâl de societât e e à il derit che la difindin la societât e il Stât.
Articul 17
- Ogni individui al à derit di vê une propietât sô personâl o comugnâl cun altris.
- A nissun individui no si pò cjoli la sô propietât cence une reson.
Articul 18
Ogni individui al à derit a la libertât di pinsîr, cussience e religjon; chest derit al vûl dî ancje libertât di gambiâ religjon o fede, e libertât di pandi dibessôl o cun altris, tant in public che in privât, la sô religjon o la sô fede tal insegnâ, tes pratichis, tal cult e te osservance des ceremoniis.
Articul 19
Ogni individui al à derit a la libertât di impinion e di espression, dutun cul derit di no jessi lambicât par vie de sô idee e il derit di cirî, di vê e di propagandâ informazions e ideis cun ogni mieç e cence limitazions.
Articul 20
- Ogni individui al à derit a la libertât di riunion e di associazion pacjifiche.
- No si pò obleâ nissun a fâ part di une associazion.
Articul 21
- Ogni individui al à derit di partecipâ al guviêr dal so paîs tant di persone che par mieç di rapresentants sielzûts liberementri.
- Ogni individui al à derit di pode rivâ, in condizions di paritât, ai puescj di vôre publics dal so paîs.
- La volontât popolâr e je la fonde de autoritât dai guviêrs; cheste volontât si à di pandile traviers elezions periodichis e onestis, a sufragjo universâl e compagn, cun vôt segret o tun altri mût ch’al garantissi la libertât di esprimisi.
Articul 22
Ogni individui, come part de societât, al à derit a la sigurece sociâl, e ancje di realizâ, cul impegn nazionâl e la colaborazion internazionâl e tignint cont de organizazion e des possibilitâts di ogni Stât, i derits economics, sociâi e culturâi indispensabii a la sô dignitât e a la libare cressite de sô personalitât.
Articul 23
- Ogni individui al à derit al lavôr, a la libare sielte dal puest di vôre, a condizions justis e buinis di lavôr e a jessi vuardât cuintri la disocupazion.
- Ogni individui, cence parzialitât, al à derit di vê la stesse pae par un lavôr compagn.
- Ogni individui ch’al lavore al à derit a une pae juste e buine che i garantissi a lui e a la sô famee une vite secont la dignitât umane e staronzade, s’al covente, cun altris mieçs di protezion sociâl.
- Ogni individui al à derit di meti sù sindacâts e di fâur part par difindi i siei interes.
Articul 24
Ogni individui al à derit di polsâ e di distraisi, intindint cun chest un just limit des oris di lavôr e di feriis periodichis paiadis.
Articul 25
- Ogni individui al à derit a un sistem di vite bon di garantî la salût e il bonstâ so e de sô famee, massime pal nudriment, il vestiari, une cjase, la assistence mediche, e ai servizis sociâi necessaris; al à derit a la sigurece in câs di disocupazion, malatie, invaliditât, veduance, vecjae o in ogni altri câs di piardite dai mieçs di sussistence par robis che no dipendin dal so volê.
- La maternitât e la infanzie e an derit a curis speciâls e assistence. Ducj i fruts nassûts tal matrimoni o fûr, a an di gjoldi de stesse protezion sociâl.
Articul 26
- Ogni individui al à derit a la instruzion. La instruzion e à di jessi a gratis almancul pes classis elementârs e fondamentâls. La instruzion elementâr e à di jessi obligatorie. La instruzion tecniche e professionâl e à di jessi possibil a ducj e cussì la instruzion superiôr e à di jessi possibil a ducj daûr dal merit.
- La instruzion e à di jessi indreçade a une plene incressite de personalitât umane e a un simpri plui grant rispiet dai derits dal om e des libertâts fondamentâls. La instruzion e à di fâ cressi la comprension, il bon cûr, la amicizie fra dutis lis Nazions, lis comunitâts etnichis e religjosis, e dâ une man a la vôre des Nazions Unidis par mantignî la pâs.
- I gjenitôrs a an prin di ducj derit di sielzi il gjenar de instruzion pai lôr fîs.
Articul 27
- Ogni individui al à derit di jessi a part de vite culturâl de comunitât, di gjoldi des arts e di dâ di vôre al progres de sience e usufruî dai siei beneficis.
- Ogni individui al à derit a la difese dal interes morâl e matereâl ch’a divegnin di une produzion sientifiche, leterarie e artistiche che lui al vedi fate.
Articul 28
Ogni individui al à derit di cjatâsi a vivi tun sistem sociâl e internazionâl dulà che i derits e lis libertâts proclamadis in cheste Declarazion a sein metûts in pratiche dal dut.
Articul 29
- Ogni individui al à dovês viers la comunitât, là che lui al pò madressi adimplen e cun libertât.
- Tal doprâ i siei derits e lis sôs libertâts, ognun al à di tignî cont dome dai limits prescrits de leç par che si ricognossin e che si rispietin pardabon i derits e lis libertâts di chei altris e par contentâ lis esigjencis justis de morâl, dal ordin public e dal benjessi gjenerâl di une societât democratiche.
- No si pò doprâ mâl chescj derits e chestis libertâts cuintri i fins e i principis des Nazions Unidis.
Articul 30
Nissun Stât, grop o persone a puedin cjapâ alc di cheste Declarazion par campâ derits di meti sù trafics o combinâ vôris ch’a cirin di dineâ cualchi derit o libertât ch’e je stade metude in clâr culì.


text:
CULTURE - LA FABRICHE DAI… LIBRIS - La Joibe Grasse dal 1511 contade ai fruts
Al è il Carnevâl dal 2011, cinccent agns dopo di un dai fats storics plui significatîfs de storie dal Friûl: la rivolte popolâr de Joibe Grasse, cuant che la int dal Friûl, cjapade tra i pericui de vuere tra Vignesie e Imperi, vitime des prepotencis dai sorestants, e à reagjît cu la fuarce. Par fâ cognossi e capî miôr cheste storie la Serling (www.serling.org), in cunvigne cu la Associazion 1511 (viôt ancje http://associazion1511.blogspot.com) e publiche un librut divulgatîf cuntune grande mape ilustrade. L’autôr dai tescj (par furlan e voltâts
ancje par talian) al è Carli Pup, che di agns al studie e al interprete il riviel dal 1511; la mape e je realizade di Luigino Peressini, che duncje, dopo de mape dal Friûl di Magance, al conferme la sô colaborazion cu la Serling.
Te mape, perfete par un public une vore zovins, ma tant precise e detaiade di sodisfâ ancje i grancj e i esperts di storie, a son presentâts ducj i elements plui impuartants di chest episodi storic: il Carnevâl, la lote tra Vignesie e Imperi, tra Strumîrs e Çambarlans, la figure ambiziose di Antoni Savorgnan, ma soredut il popul, lis sôs resons, l’itinerari de sô rivolte pe difese dai siei dirits.
Il libri (une trentine di pagjinis) cu la mape (formât cm. 100×70) “1511 Il Friûl de Joibe Grasse” al è in vendite a € 15,00.
Redazion


text:
Cassis par casselis, par finî l’an
Ve chi, l’ultin post dal an.
O comenci propit a sierâ il blog di chest Salvadeat, il blog che o ai metût adun par ultin, dai miei trê, e chel che o cirarâi di tignî plui di cont in chest an che al ven.
Pocjis peraulis di lassâ.
In chest 2010, pur vint scrit di plui, par furlan, o ai scrit une vore mancul contis, sedi par talian, sedi par furlan.
Poben… nuie pôre.
Al vûl dî che o varai fat altri, e di ce che o ai fat o soi content. 🙂
Ven a stâi che us lassi dome il bon finiment e i bon principi.
Come regâl, ancje se nol è par furlan, ma par talian, us lassi chel che aromai di cualchi an in ca o lassi simpri: cualchi conte di lei!
Chest an l’ebook si clame “Bare per barattoli” e la gnove e je chê che se par câs a us àn regalât un kindle (un letôr di ebook, insome) l’ebook al è disponibîl anche in tal formât epub (che no je une robe di bevi, ma a covente par che il kindle nol lei i file pdf).
Se o vês voie ancje voaltri di fâsi impagjinâ lis vuestris storiis par metilis in formât ebook, jo lu ai fat fâ a chel di eBook&Book, che al è brâf ma al à un piçul difiet: al è triestin.
Ma va ben… sicome mi à fat un bon lavôr lu perdoni, par cheste volte.
Par chei che a son passionâts di Signore degli anelli, invezit, a podin lei une altre conte, che si cjate simpri intun ebook. Chest si scjame simpri di ebookgratis, (par furlan ebookdirivejù). La conte e je un spin-off dal famôs romanç di Tolkien. Si imagjine che Sauron al vedi vint, e che il mont al sedi a patràs.
L’ebook si clame Il Ripostiglio (e dentri o cjatàis anche une conte dal triestin di prin)
Bon, al è dut.
Us saludi voltant par furlan la poesie che a dâ il non al ebook
Cassis par casselis
O ai metût lis mans in sachete
E no soi stât plui in câs di cjatâlis.
Di subit a pît
Mi soi insegnât a cjaminâ
E o dât vie cassis
Par casselis.
Ma tu tu mi âs bigulât
O vevi il cûr in bocje
E tu mi âs lassât
A scjafoiâ.


text:
Bale tal zei
La bale tal zei, o bale tal cos o basket (scurte da la peraule inglês basketball) al è un sport di scuadre inventât tal 1891 di James Naismith tai Stâts Unîts, dulà che al è considerât un dai sports nazionâi. Al è une vore popolâr in Europe e in Sud Americhe. Vuê si lu zuie in dut al mont, e aromai i americans no son considerâts i plui fuarts, ancje se il campionât professionist american (NBA) al reste chel plui famôs e impuartant.
Storie[cambie | modifiche il codiç]
A difarence di tancj altris sports, ma come la balesvol, la bale tal zei al è nassût par opare dal cjâf dal professôr di educazion fisiche James Naismith, di origjinis canadesis, ch'al voleve cjatâ fûr un zûc par no fâ stufâ i siei arlêfs de scuele di Springfield, tal Massachusetts.


text:
Rievocazion storiche de jentrade a Cividât dal Patriarcje Marquard von Randeck avignude a Cividât tal 1366
Sabide ai 6 di Zenâr dal 2018
aes 10.30 inte Basiliche di Sante Marie Assunte (Domo)
Messe Grande “dal Spadon”
aes 11.30
Rievocazion storiche in costum de jentrade dal Patriarcje Marquard von Randeck avignude a Cividât tal 1366
Corteu storic pal centri de citât
Cerimoniâl in Place dal Domo
aes 14.00
Animazions medievâls in onôr des invistiduris
aes 16.00 in Palaç De Nordis
Proiezion dal film "Un frêt Invier" di Gianluca Fioritto
Il film, zirât tra Faedis e Atimis e recitât in lenghe furlane, al è ambientât intun paîs dal Friûl culinâr tal 1350, te suaze dal copament dal Patriarcje di Aquilee Bertrant di San Geniès
Par INFORMAZIONS
Informacittà +39 0432 710460
informacitta@cividale.net
turismo@cividale.net
www.paliodicividale.it
Facebook: Palio di Cividale; Ufficio Turistico Cividale
-
-
- ARCHIVIO NEWS
- condividi:
-
-
-
rievocazion storiche, messe dal spadon, cividāt, 6 di zenār, al torne il patriarcje


text:
Lenghe taliane
La lenghe taliane e fâs part des lenghis romanzis e e jê fevelade di cirche setante milions di personis.
E je la lenghe nazionâl de Italie e di San Marin, e je une des lenghis nazionâls de Svuizare e dal Vatican, e je tutelade tant che minorance lenghistiche in Slovenie e in Cravuazie.
Il talian al nas dal fiorentin come lenghe leterarie doprade da Dante Alighieri, Francesco Petrarca e Giovanni Boccaccio.
Dopo la unitât de Italie dal 1861 il talian al è planc planc deventât la lenghe plui fevelade de int de penisule. Il servizi militâr obligatori, la scuele e sore dut i mass media e in particolâr la television a àn pandût il moderni talian standard.


text:
30 dicembre 2007
Un blog intun clic
29 dicembre 2007
Fiestis alchimistichis
Dopo un biel pôc di timp o ai tornât a meti il nâs te scansie de biblioteche par divertiment e mi soi cjolt cualchi libri di lei, che si zonte a chel che mi à puartât Bambin Gjesù.
Une persone speciâl mi à conseât chest libri "L'Alchimista" di Paulo Coelho. Lu ai a pene tacât ma la sô maniere di scrivi sute e direte mi divertìs pardabon. Cui lui aial za let di voaltris? Ma mi racomandi: no stait a gjavâmi la sorprese dal finâl!
28 dicembre 2007
Cence peraulis
E ca di un pôc si torne a tacâ :-)
27 dicembre 2007
Regâl di lei
26 dicembre 2007
Bon 2008!
25 dicembre 2007
Bon Nadâl ai grancj ma soredut ai piçui
24 dicembre 2007
Charlie Chaplin, 1899-1977
Trente agns indaûr, la dì di Nadâl dal 1977 in Svuizare al murive Charlie Chaplin.
Ducj lu ricuardin come Charlot, ma un dai films che mi son plasût di plui al è cence dubi: "Il Grant Ditatôr", un cine dal 1940 ma che al semee scrit chê altre dì, come che si pues scoltâ dal Discors finâl ae umanitât che us met ta chest clip.
Bon Nadâl a ducj e ancje a ti, Charlie.
23 dicembre 2007
Bon Nadâl cu La Pastorele
O ringrazii il Jaio par chest biel regâl e o auguri a ducj i letôrs dal blog un Bon Nadâl e un Bon Principi.
Come che mi à scrit ancje il Carli:
Bon Nadâl, Bon Finiment e Miôr Principi
Che lis flamis e i fums dai pignarûi
nus puartin un avignî di pâs e di libertât.
La Pastorele
Di Nadâl chest an ti prei
Cjantimi la pastorele
Din don dan cun doi cjargnei
Din don dan e une cjargnele
E sot mieze gnot
Se o soi za pognet
Tegnimi dismot
E o sarai cuiet
Po, se a 'nd è la lune
Impensiti in chê volte
Cuant che a fâ furtune
Nô si lave vie
Cence nancje un franc
E nuie inte sachete
Dome un toc di pan...
... Un toc di pan.
Di Nadâl o sin ducj biei
Par cjantâ la pastorele
Dami un lapis e dami un sfuei
Che o le scrîf a la mê biele
Di Nadâl se tu mi spietis
O cjantarai la pastorele.
Din din dan cun lis cjampanis
Bon Nadâl ae mê cjargnele.
22 dicembre 2007
A chei de barete nissun je pete
ps: vêso scrit ancje voaltris la letarute al Bambin Gjesù? ce i vêso domandât?
Premi a Luca e Carlo
Farcadice al à 4 pontadis: Colonia Caroya, Charleroi, Umkomaas e Toronto.
Chest l'estrat dal verbâl de jurie:
"[...] Cjapant in considerazion sei Diari di viaç, Charleroi, Belgjiche sei Diari di viaç, Umkomaas, Sud Afriche, la Comission e consegne il premi a:
Farcadice, Diari di viaç di Carlo Della Vedova e Luca Peresson
cun cheste motivazion:
"L'otim nivel di realizazion professionâl des dôs oparis (Diari di viaç, Charleroi, Belgjiche e Diari di viaç, Umkomaas, Sud Afriche) al è compagnât di une sielte atente dai materiâi, di une sensibilitât indiscutibile tal savê condusi lis intervistis, di une composizion de imagjin acurade e elegante che e riclame a di une culture cinematografiche vivarose, e al è metût in evidence par vie di un montaç eficaç, li che il snait, dentri di un progjet cussì complès, al rive a coinvolzi dal dut il spetatôr [...]".
Ju ringrazii ancje par vêmi dât l'onôr di contribuî a chest progjet cuntun gno piçul intervent.
Compliments di cûr!!!
21 dicembre 2007
Piçulis grandis sodisfazions
20 dicembre 2007
Slovenie in Schengen
O capìs che cualchidun al sedi preocupât di chest, ancje par un discors di sigurece, ma jo o pensi che finalmentri si zire pagjine sierant un cjapitul di divisions lungjis cuasit un secul!
E sperìn che a gambiin maniere di pensâ ducj chei che a àn tal cjâf chê brute definizion dal Friûl: "la sentinella sul confine orientale"!!!
Dolce letarute
19 dicembre 2007
18 dicembre 2007
Eletrocjadene di Nadâl
Nol è Nadâl cence il zugut di auguris di Nadâl, e cussì chei simpaticons dal blog Corona's a àn inmaneât une cjadene di Sant Antoni... Joi ce biel! Ve chi lis mês rispuestis:
Trê adietîfs par descrivi il to blog:
Furlan, sticeboris, rispietôs (de grafie de lenghe furlane)
Trops blogarins âstu cognossût di persone?
1, 2, 3, 4, 5 ... parcè metisi un limit?
Cuâl blogarin varessistu gust di cognossi di persone?
La domande valie dome pai blogarins o ancje pes blogarinis? ;-) Però stant che no si rispuint mai a une domande cuntune altre domande... Ma thermonuke dulà isal finît? ;-)
Cuâl isal il prin blog che tu leis a buinore?
Ma al è clâr: chel chi, ve! ;-)
Fasaressistu fieste se al sieràs cuâl blog?
Nissun: libertât di espression par ducj!
Fâs talent scout: segnale un zovin blogarin-promesse.
Trentespagnolets: lait a viodi... al è "sul prin dâ sù", ma al è propit simpatic e al fasarà strade... magari al scrivarà ancje un libri ;-)
Fat.
E cumò o passi l'Elettrocjadenefurlane a la blogarine furlane in Egjit la Chiara, a Simone e a Renzo
17 dicembre 2007
Miercus al è consei comunâl
Par viodi l'ordin dal dì, fracait achì.
16 dicembre 2007
Honsell su pre Toni
Tal prin coment us met un articul li che si ripuartin lis declarazions di Honsell.
La mostre sui libris di pre Toni e larà indevant fint ai 6 di Zenâr dal 2008.
15 dicembre 2007
Auguris in Vile
Chest an, cuant che mi è rivât l'invît, o ai viodût cun plasê che si son visâts ancje di fâ i auguris par furlan, dongje des tantis lenghis che a son stadis dopradis par scrivi il biliet.
Mi visi che l'an passât o vevi segnalât la mancjance e chest an a àn viodût di meti a puest. Sperìn che al sedi un piçul segnâl par miorâ un ategjament suntun argoment che nol è stât tratât ben dal nestri grup regjonâl in ocasion de discussion de gnove leç di tutele de lenghe furlane.
14 dicembre 2007
13 dicembre 2007
Bad Santa
A mi mi à plasût parcè che ancje se e jere cualchi peraulate, mi à plasût la ironie di font e il messaç finâl che al è positîf. Us consei di viodilu, par fâ cualchi biele ridade, ma ancje par une riflession. Ve chi la recension e cualchi opinion (che o condivît cuant che a son positivis).
Buine vision!
Sante Luzie in Patrie
SANTE LUZIE
Sante Luzie benedete,
aio di dîle propri sclete?
Jo o volarès dal to bon cûr
un plasê… devantdaûr!
Ce mi zovie mai la viste
su la tiere cussì triste?
Ce aio di fâ mò dai miei voi
cuant che il mont al è un imbroi?
Ce biel viodi chês maseriis,
chest ledan, chestis tristeriis,
chestis tantis robariis
par chel mostri di paîs!
Viodi musis rabeosis,
ongulis lungjis e cragnosis,
balarins e cjochelis
che a blestemin sot lis stelis!
Ce biel gust viodi frutatis
sgherlis, socis, sfaçadatis;
o fantats cussì dordei
che a no san cjatâ di miei!
Sante Luzie benedete,
aio di dîle propri sclete?
No saressial miei sei vuarp
e pe anime e pal cuarp?
Pre Bepo Marchet 1946Cussì al scriveve pre Bepo 60 agns e passe indaûr. Ma jo o pensi che al sedi stât masse pessimist.
Conciert di Nadâl
Te stesse sere al sarà consegnât ancje il premi "Une vôs par ducj" volût de famee Maschio par ricuardâ il nono Pippo.
12 dicembre 2007
Solidarietât a Sant Tomâs
Un grazie a Anna e a ducj i volantaris che a àn decidût di impegnâsi ancje chest an.
L'apontament al è par cheste domenie ai 16 di Dicembar des 2 e mieze dopomisdì fint di sere par fâ dal ben: jo o pensi che o larai tor lis 5.
Al sarès biel cjatâsi cualchi blogarin alì par dâ une man: al baste pôc par judâ tant!
Par viodi la locandine plui grande, fracait achì!
Premiazion dal concors Estroverso
Ta chê ocasion a saran comunicâts i nons dai vincidôrs dal concors che al à viodût la partecipazions di concorints di dute la Regjon, de Italie, ma ancje di cualchi partecipant fûr dal stât talian. Un biel inizi par un progjet che al à la ambizion di presentâsi come une novitât sul panorame dai concors leteraris “Cheste esperience e rapresente un “unicum” e al merte atenzion” al à declarât il prof. Livio Sossi, docent di leterature de infanzie li de Universitât dal Friûl e president de Jurie.
Lis lenghis protagonistis de prime edizion a son stadis l’ongjarês, il sloven e il cec che a son stadis voltadis par talian e par furlan.
“La aministrazion comunâl e à volût cussì promovi la difusion di tescj pai fruts parcè che o sin convints che dome cjalant cun atenzion ai plui piçui si podarà costruî une grande Europe dai popui, intune vision di integrazion des culturis” al à declarât Gianfranco Balzano, assessôr pes politichis di partecipazion dal comun di Tavagnà.
La iniziative e je stade coordenade dal sportel pe lenghe furlane dal comun di Tavagnà e e je stade patrocinade de Regjon GVJ, provincie di Udin, universitât dal Friûl, Agjenzie pe lenghe furlane e associazion Linguestpress.
“O vin volût cjapâ i principis dal Consei di Europe che al dîs che la nestre, citadins europeans, e je une realtât plurilengâl e lu sarà simpri” al comente il prof. Mario Pezzetta, sindic di Tavagnà “La cognossince dai popui di dute Europe e des lenghis internazionâls e passe in maniere evidente traviers la cognossince e la promozion des nestris lenghis: chê locâl (la lenghe furlane) e chê dal nestri stât (la lenghe taliane)”.
Pe primevere 2008 e je previodude ancje une cunvigne su la impuartance de traduzion in particolâr par oparis destinadis ai plui piçui, a conferme che l’interès e la iniziative dal Comun di Tavagnà a continuin su cheste strade.
11 dicembre 2007
Cjâr amì, ti scrîf
10 dicembre 2007
Dalai Lama a Udin
Però i nestris politics al semee che a vedin pôre a dâ solidarietât a chest om parcè che forsit a àn pôre di cualchi conseguence de Cine, di fâi displasê al stât che al à colonizât il Tibet e esiliât il Dalai Lama: in Tibet al è un reât ancje vê dome une foto dal Dalai Lama te sachete!
La Cine e je un stât che ducj a cjalin come la gnove frontiere de economie, ma masse voltis si dismenteisi che in Cine no son rispietâts i dirits civîi!
O speri che te politiche di cjase nestre, cualchidun al vedi lis balis par denunciâ cheste vergogne, sotane de sêt di insiorâsi cuntun paîs che al spiete dome che chest siorut al mueri par podê dâ la ultime legnade al Tibet!
Politics tirait fûr lis balis!
09 dicembre 2007
Pensâ difarent
Nome chei che a son cussì mats di pensâ di podê gambiâ il mont, a rivin a gambiâlu pardabon.
E pre Toni al diseve ancje "Se no rivais a gambiâ il mont, cirît che il mont no us gambii voaltris. Se no rivais a salvâlu, metêtle dute par che no us sassini".
Un grazie a Aldo par vê tirât fûr chest filmât.
Il Lunari des Furlanis
08 dicembre 2007
Vie lui, vie ducj
Cumò, dentri di 20 dîs (mi pâr che cussì al sedi il tiermini), al rivarà il comissari che al puartarà l'ent fint aes prossimis elezions.
Mi displâs che cheste vicende si sedi sierade ta cheste maniere. Strassoldo al à fat un erôr e al jere just che al lassàs la incarghe... Nol à volût molâ, ma ce aial risolt? Mah?!
Ducj a cjase (pecjât) e si torne a votâ in primevere.
07 dicembre 2007
R.esistence in Dub
Vuê us met il video de esibizion: la vôs e je chê di DJ Tubet!
Lenghe furlane europeane
Pecjât che chei che a varessin dibisugne di vignî a scoltâ la cunvigne probabilmentri no saran: dute chê rie di conseîrs regjonâi e politics de nestre regjon che a continuin a trai cuintri de tutele de lenghe furlane.
06 dicembre 2007
Un tic di toponomastiche
O ringrazii Federica che mi àn mandât cheste robute :-)
05 dicembre 2007
Tondo: che e sedi la volte buine?
Cui che nol à mai molât e che in dì di vuê al à dimostrât di crodi intune vitorie al è Renzo Tondo. Cualchidun, come il senadôr di Martignà (provincie di Gjenue), al continue a dî che "Renzo nol va ben, al è adore par fâ nons" e balis variis, ma inmò nol à une alternative: magari spietìno che al vegni il 2009 par tirâ fûr un non? (viodêt che si vote te primavere dal 2008!).
Sperìn che e sedi la volte buine e che a Renzo i vegnin dade la pussibilitât che tal 2003 i è stade neade: lui, Renzo, intant al è za partît.
04 dicembre 2007
Benvignût Santino Roya
O fâs lis congratulazions a so pari, il gno amì Claudio Roya che al lavore a Radio FM Communicar, a la mame Maria Laura e al fradi Luca.
Un altri furlanargjentin che al fâs cressi la biele comunitât furlane di Colonia Caroya!
03 dicembre 2007
Cun Loris Vescovo in Gnove Zelande
Al à screât un blog che si pues lei par viodi ce che al cumbine ta chest so biel viaç.
Mandi Loris e mandi a ducj i furlans di là jù!
(te foto fate a Taupo, Gnove Zelande, di çampe a drete: Devid Cudicio di Torean di Cividât, Loris Vescovo e Doro Zanini di Udin)
02 dicembre 2007
Premi Friûl 2007
Si è sierât il premi Friûl e chest an son stât premiâts i R.esistence in dub, che a fasin musiche ispirantsi a la Gjamaiche cjantant par furlan.
Il zovin che al fevele sul palc al è DJ Tubet.
01 dicembre 2007
Zornade cuintri dal AIDS
Une des formis di trasmission de malatie e je chê midiant di rapuarts sessuâi.
Se us capite di vê rapuarts ocasionâi, stait atents: jo no condivît che lis personis a vedin esperiencis dome dentri dal matrimoni e dome pe procreazion.
L'argoment al è une vore dificil e no volarès dî banalitâts.
Mi limiti a dâ un consei, no dome par evitâ gravidancis no voludis: dopraitlu.


text:
26 settembre 2010
La Patrie di Setembar
E je rivade pes cjasis La Patrie dal Friûl di Setembar. Chi o cjatais cualchi cerce, come l'editoriâl di Dree Valcic, la interviste a Toni Capuozzo, chê a Marco Macorigh e chê a Pieri Villotta.
07 settembre 2010
La Patrie ti fevele sul videofonin
Al è il gjornâl storic in lenghe furlane e dal 1946 al continue a dâ vôs a la cause furlaniste, "par un Friûl plui furlan" al dîs il sproc che si lei sot de testade.
La fuarce da La Patrie dal Friûl (www.lapatriedalfriul.org) e je simpri stade chê di tignî ben di voli lis lidrîs dal Friûl, ma cence dismenteâsi de atualitât.
Cun chest principi e nas la colaborazion tra "La Patrie dal Friûl" e TradeinvestTV (www.tradinvest.tv), webtv nassude a Londre tal 2006.
Il progjet al previôt une campagne promozionâl indreçade ai utents cun smartphone, plui cognossût cul non di videofonin.
Si trate di spots curts (massim 30 seconts) che “La Patrie dal Friûl” e divulgarà par fâ cognossi la riviste midiant videomessaçs in lenghe furlane che si puedin viodi sul cualsisedi model di smartphone, simpri plui doprâts dai zovins.
"O ai vude ocasion di confrontâmi cu la Redazion de Patrie dal Friûl e si sin cjatâts subit in sintonie" al declare Marco Macorigh (te foto), furlan traplantât di passe 20 agns a Londre e aministradôr di TradeinvestTV "Intun mont globalizât, dulà che Internet al è il spiele plui imediât di chest procès, nus somee strategjic pontâ ancje su la lenghe furlane, parcè che come che al dîs Robert Jhonson, life training ancje di Bill Gates, al è necessari "distinguisi par no estinguisi": te comunicazion al devente fondamentâl dâ une fuarte identificazion al messaç e par chest o ai vin decidût di mostrâ cheste campagne ancje in Scozie, in Gales e in Irlande".
La Patrie dal Friûl e je duncje il prin media in lenghe furlane che al sperimente chescj gnûfs mieçs di comunicazion, ma ancje esempli di avanguardie a nivel european.
Cui al volès ricevi i sms e mantignîsi cussì informât al pues mandâ il so numar di telefonin a info@lapatriedalfriul.org: PAR VIODI IL SPOT, FRACAIT CHI.
La fuarce da La Patrie dal Friûl (www.lapatriedalfriul.org) e je simpri stade chê di tignî ben di voli lis lidrîs dal Friûl, ma cence dismenteâsi de atualitât.
Cun chest principi e nas la colaborazion tra "La Patrie dal Friûl" e TradeinvestTV (www.tradinvest.tv), webtv nassude a Londre tal 2006.
Il progjet al previôt une campagne promozionâl indreçade ai utents cun smartphone, plui cognossût cul non di videofonin.
Si trate di spots curts (massim 30 seconts) che “La Patrie dal Friûl” e divulgarà par fâ cognossi la riviste midiant videomessaçs in lenghe furlane che si puedin viodi sul cualsisedi model di smartphone, simpri plui doprâts dai zovins.
"O ai vude ocasion di confrontâmi cu la Redazion de Patrie dal Friûl e si sin cjatâts subit in sintonie" al declare Marco Macorigh (te foto), furlan traplantât di passe 20 agns a Londre e aministradôr di TradeinvestTV "Intun mont globalizât, dulà che Internet al è il spiele plui imediât di chest procès, nus somee strategjic pontâ ancje su la lenghe furlane, parcè che come che al dîs Robert Jhonson, life training ancje di Bill Gates, al è necessari "distinguisi par no estinguisi": te comunicazion al devente fondamentâl dâ une fuarte identificazion al messaç e par chest o ai vin decidût di mostrâ cheste campagne ancje in Scozie, in Gales e in Irlande".
La Patrie dal Friûl e je duncje il prin media in lenghe furlane che al sperimente chescj gnûfs mieçs di comunicazion, ma ancje esempli di avanguardie a nivel european.
Cui al volès ricevi i sms e mantignîsi cussì informât al pues mandâ il so numar di telefonin a info@lapatriedalfriul.org: PAR VIODI IL SPOT, FRACAIT CHI.
05 settembre 2010
La culture e je simpri nobile
O sin a Blessan cun Glesie Furlane, La Patrie dal Friûl e la Serling par partecipâ a la Fafieste, un event che si sta dimostrant la juste maniere di fâ fieste cence dismenteâ che "no dome di frico al vîf il furlan"... e se us al dîs jo, fricodipendent, o podês crodimi.
Come che o disevi o sin presints par promovi lis nestris publicazions e tai moments di polse, o cjapi la ocasion di tornâ a sfueâ i libris di pre Antoni, za lets ma che a san smaraveâti ogni volte che tu ju cjapis in man. Cun Mauro mi è capitât di fermâmi suntun passaç di "Trilogjie tormentade" il libri che pre Toni al à scrit tai agns 90 e che i à fat vinci il premi Sant Simon dal 1999.
Si trate di riflessions su trê oms che a somein une vore lontan: don Milani, Oscar Wilde e Pieri Pauli Pasolini. Propit su chest ultin inteletuâl, mi soi fermât a lei chestis riis che us torni a proponi chi sot. Nol è mai biel lei i libris a tocs e un consei che us doi di cûr al è di gjoldi de prime a la ultime ducj i libris che us capitin sot man. Comprindût chel chi.
Ve chi ce che al scriveve pre Antoni...
La culture e je simpri nobile (pagjine 205)
O sai che l'om inteligjent e curiôs al rive a passâ cun libertât e facilitât de leterature plui blasonade a chê plui sclete, cunvint che no esist une culture nobile e une ignobile, parcè che la culture e je simpri nobile come che la ignorance e je simpri ignobile. Ma chescj resonaments, che a somein scontâts, no jentrin par nuie intai compuartaments normâi de intelighentsia taliane e ancje furlane, simpri pronte a bandonâ il mancul pal plui. Là che il mancul al è chel che al da mancul pussibilitâts di public e di cariere. E i inteletuâi di riunde furlane dificilmentri a àn savût resisti a lis sirenis che a cjantanvin tal mâr plui larc e a àn stralozât cun armis e bagais dai gravârs dal Tiliment ai paltans dal Arno o, miei, dal Tevere, che al sfilie il Palaç di plui dongje.
Ancje il restâ furlans e je une sielte (pagjine 206)
Mi permet un ricuart personâl. Seben che no soi un inteletuâl di prime cualitât, no pues dineâ di vê rivât a fâmi un ciert non tra i scritôrs nostrans, judât salacor de pocje fole dai contendents. Poben plui di une volte mi è stât dât il consei, ni cirût ni condividût, di bandonâ la lenghe furlane parcè che no da pussibilitât di sboc. Come se la culture e ves di jessi in funzion de cariere.
Mi visi ancje de impression orende che al à fate pari Turoldo a Aquilee te grande celebrazion dai 11 di Lui dal 1976 pes vitimis dal taramot, cuant che si è scusât di no podê fevelâ par furlan parcè che al veve di dî robis "masse impuartantis".
Cemût aial vivût Pasolini il so amôr pe culture-mari peade a la realtât contadine e i aprofondiments filologjics de culture umanistiche che i cjapavin simpri plui e il timp e il cûr? Aial rivât a mantignî un ecuilibri no facil o la seconde i aie cjapade la volte a la prime, come che la periferie di Rome i veve cjapade la volte a la periferie culturâl furlane? Cemût mai che, dopo de primevere curte de Academiuta, i scrits par furlan a son sparîts e intes letaris si respire un contest culturâl che nol à plui nuie di "locâl"? No soi in grât di dâ une rispueste. Mi sint in dirit però di fâmi e di fâ la domande.
[...]
pre Antoni Beline (Trilogjie tormentade, ed. Glesie Furlane - Premi Sant Simon 1999)
Come che o disevi o sin presints par promovi lis nestris publicazions e tai moments di polse, o cjapi la ocasion di tornâ a sfueâ i libris di pre Antoni, za lets ma che a san smaraveâti ogni volte che tu ju cjapis in man. Cun Mauro mi è capitât di fermâmi suntun passaç di "Trilogjie tormentade" il libri che pre Toni al à scrit tai agns 90 e che i à fat vinci il premi Sant Simon dal 1999.
Si trate di riflessions su trê oms che a somein une vore lontan: don Milani, Oscar Wilde e Pieri Pauli Pasolini. Propit su chest ultin inteletuâl, mi soi fermât a lei chestis riis che us torni a proponi chi sot. Nol è mai biel lei i libris a tocs e un consei che us doi di cûr al è di gjoldi de prime a la ultime ducj i libris che us capitin sot man. Comprindût chel chi.
Ve chi ce che al scriveve pre Antoni...
La culture e je simpri nobile (pagjine 205)
O sai che l'om inteligjent e curiôs al rive a passâ cun libertât e facilitât de leterature plui blasonade a chê plui sclete, cunvint che no esist une culture nobile e une ignobile, parcè che la culture e je simpri nobile come che la ignorance e je simpri ignobile. Ma chescj resonaments, che a somein scontâts, no jentrin par nuie intai compuartaments normâi de intelighentsia taliane e ancje furlane, simpri pronte a bandonâ il mancul pal plui. Là che il mancul al è chel che al da mancul pussibilitâts di public e di cariere. E i inteletuâi di riunde furlane dificilmentri a àn savût resisti a lis sirenis che a cjantanvin tal mâr plui larc e a àn stralozât cun armis e bagais dai gravârs dal Tiliment ai paltans dal Arno o, miei, dal Tevere, che al sfilie il Palaç di plui dongje.
Ancje il restâ furlans e je une sielte (pagjine 206)
Mi permet un ricuart personâl. Seben che no soi un inteletuâl di prime cualitât, no pues dineâ di vê rivât a fâmi un ciert non tra i scritôrs nostrans, judât salacor de pocje fole dai contendents. Poben plui di une volte mi è stât dât il consei, ni cirût ni condividût, di bandonâ la lenghe furlane parcè che no da pussibilitât di sboc. Come se la culture e ves di jessi in funzion de cariere.
Mi visi ancje de impression orende che al à fate pari Turoldo a Aquilee te grande celebrazion dai 11 di Lui dal 1976 pes vitimis dal taramot, cuant che si è scusât di no podê fevelâ par furlan parcè che al veve di dî robis "masse impuartantis".
Cemût aial vivût Pasolini il so amôr pe culture-mari peade a la realtât contadine e i aprofondiments filologjics de culture umanistiche che i cjapavin simpri plui e il timp e il cûr? Aial rivât a mantignî un ecuilibri no facil o la seconde i aie cjapade la volte a la prime, come che la periferie di Rome i veve cjapade la volte a la periferie culturâl furlane? Cemût mai che, dopo de primevere curte de Academiuta, i scrits par furlan a son sparîts e intes letaris si respire un contest culturâl che nol à plui nuie di "locâl"? No soi in grât di dâ une rispueste. Mi sint in dirit però di fâmi e di fâ la domande.
[...]
pre Antoni Beline (Trilogjie tormentade, ed. Glesie Furlane - Premi Sant Simon 1999)
01 settembre 2010
FAntat in Fieste
Chest fin di setemane i Fantats furlans a fasin fieste a Blessan di Basilian.
O speri di viodius in tancj!
Ve chi il program (fracait il link) e la locandine dal Maiute Award 2010, il concors pe miôr maiute par furlan.
O speri di viodius in tancj!
Ve chi il program (fracait il link) e la locandine dal Maiute Award 2010, il concors pe miôr maiute par furlan.
Iscriviti a: Post (Atom)


text:
Linux
Linux al è il non dal nucli (o par inglês kernel) di sisteme operatîf disvilupât in origjin di Linus Torvalds intal 1991 e dât fûr sot de licence GPL di GNU. Spes chest tiermin al è doprât ancje par indicâ il nucli plui lis utilitâts di sisteme GNU, ma une part de comunitât e critiche chest ûs, preferint il tiermin GNU/Linux.
Il non Linux al è simil a chel dal creatôr, ma in realtât al fo une sielte di Ari Lemke, l'aministradôr dal servidôr FTP là che e fo metude la prime version di Linux, e che al metè intune cartele cun chest non i files di discjamâ. Il non sielzût dal creatôr Torvalds al jere invezit Freax, une combinazion tra “free” (libar), “freak” e “x”, par indicâ che al jere un sisteme ispirât a Unix.
Vuê a esistin une vore di version (clamadis "distribuzions") GNU/Linux, che a àn la stesse base (il nuclei Linux), ma a son difarentis pal nivel di supuart (comerciâl o dome fats di volontaris), i programs disponibii e la lôr gjestion, la facilitât di instalazion e di configurazion, il fat di vê o mancul un servidôr grafic (che al è un servizi separât, e che sore a puedin jessi doprâts diviers ambients grafics, i plui famôs a son KDE e Gnome). Une impuartante difarence e je chê tra distribuzions comerciâls, gjestidis di impresis, e chês no; lis primis (par esempli RedHat, SuSE, Mandriva) dongje di une version gratis a ufrissin ancje versions a paiament cun plui supuart e software; lis ultimis (par esempli Debian, Gentoo, Knoppix) a son basadis dome sul lavôr di volontaris, ma a metin a disposizion dut il codiç sorzint.
Cjale ancje[cambie | modifiche il codiç]
Leams esternis[cambie | modifiche il codiç]
- (inglês) Linux Online
- (inglês) Il sît uficiâl dal kernel Linux
- (talian) Aquilee Linux Project
- (talian) Linux User Group di Pordenon
- (talian) Linux User Group de universitât di Udin
- (talian) Linux User Group di Gurize


text:
Trevîs
Trevîs al è un comun dal Venit, cjâf lûc de omonime provincie, logât cirche 20 chilometris a Nord de citât di Vignesie.
Gjeografie[cambie | modifiche il codiç]
La citât di Trevîs e je situade te planure venete, 15 chilometris de rive diestre da la Plâf: e je traviersade dal flum Sîl.
Storie[cambie | modifiche il codiç]
La citât e à origjins preromanis, e cu la concuiste de bande dai Romans de Galie Cisalpine, la citât e deventà municipi roman: il non latin al jere Tarvisium.
Cu la cjadude dal Imperi, Trevîs e deventà lûc di contese jenfri i Gotis e i Bizantins. Concuistade poi dai Langobarts, e à vivût un periodi di grande ricjece, cjapant parfin il dirit di bati monede.
Cu la crisi dal sisteme comunâl, ancje Trevîs e passà ae forme di guvier de Signorie; la prime famee a fuerin i Ezzelini, signôrs dal teritori jenfri il 1237 e il 1260.
Tal 1339 si unì ae Republiche di Vignesie, deventant il prin possediment in tiere de Serenissime.
Coinvolzude cun Vignesie tes altris vueris par il primât su la penisule taliane, la citât e fo guviernade dal duche di Austrie jenfri il 1381 e il 1384 par passâ, dal 1384 fintremai al 1388, ai Carraresi. A si riunì di gnûf a Vignesie, deventant une vere e proprie fuartece cuant, tal 1509 e fo dotade de sôs celebris muris, eretis par difindisi dai atacs de Leghe di Cambrai.
Par vie dai sacrificis sopuartadis dai abitants vie par la Seconde Vuere Mondiâl, la citât e fo decorade cu la medaie d'aur al valôr militâr tal 1948.